title: Muinaiset (Tähtiportti)

text:
Muinaiset (engl. Ancients, omassa kielessään Anquietas), alun perin tunnettu nimellä teiden rakentajat, ovat kuvitteellinen kansa Tähtiportti-sarjassa ja sen sisarsarjassa Stargate Atlantis.
Muinaiset rakensivat alkuperäiset tähtiportit. He asuivat kauan aikaa sitten maapallolla (Terra Muinaisten kielessä) sekä muualla galaksissamme, mutta joutuivat muuttamaan pois kun ruttoepidemia vaivasi koko galaksia. Myöhemmät ihmiset polveutuvat heistä ja asuttavat nyt maapalloa. Muinaisten kieli muistuttaa paljon latinaa.


title: Muinaiset (Tähtiportti)

text: Paetakseen ruttoa osa muinaisista muutti Pegasus-galaksiin ja asutti siellä Atlantis-nimistä kaupunkia Lantea-planeetalla, josta tulee nimitys lantealaiset. Daniel Jackson sai selville, että kyseiset henkilöt kutsuivat itseään myös alteranilaisiksi. Ne muinaiset, jotka eivät lähteneet Pegasukseen, oppivat muuttumaan energiaksi ja nousemaan korkeammalle olemisen tasolle. Pegasus-galaksissa muinaiset kohtasivat ensi kertaa vihollisen, joiden teknologia pystyi kilpailemaan heidän omansa kanssa. Viholliset eli wraithit olivat todella julmia ja heitä oli paljon enemmän kuin Muinaisia. Wraithit ja muinaiset kävivät sotaa yli sata vuotta ennen kuin muinaiset joutuivat lopulta taipumaan He jättivät Pegasus-galaksin palaten Maahan tai nousten korkeammalle tasolle.


title: Muinaiset (Tähtiportti)

text: Muinaisista lähtee myös toinen "haara" orit. Oritkin ovat ylösnousseita olentoja, mutta toisin kuin muinaiset, joiden tärkein periaate on olla sekaantumatta millään tavoin maallisiin asioihin, orit käännyttävät ihmisiä palvomaan itseään jumalina ja tuhoavat kaikki, jotka eivät suostu liittymään heidän seuraajiinsa. Heidän uskonsa, Alkuperä (eng. Origin), on suunniteltu kanavoimaan energiaa heidän seuraajistaan, jotta he voisivat jonain päivänä tuhota Muinaiset. Kummankin ryhmän tekninen taso on edistyneempi kuin kenenkään muun tunnetussa universumissa. Muinaisten teknologiasta tunnetuimpia ovat itse Tähtiportit, Destiny-alus (joka on 60 miljoonaa vuotta vanha, edelleen toiminnassa ja sen teknologinen taso on silti edistyneempi kuin useilla tunnetuilla lajeilla, ja lisäksi Destiny saa energiaa itse tähdistä, eli siis se lentää tähden sisälle ja kerää energiaa varastoihinsa). Muihin saavutuksiin lukeutuvat mm. Atlantis (joka on Manhattanin kokoinen galaksienvälinen kaupunki, joka kykenee kulkemaan yli 3 miljoonaa valovuotta alle kahdessa tunnissa), nollapistemoduulit (engl. ZPM=Zero Point Module) jotka ovat puhtaimpia tunnettuja energianlähteitä sekä kokoonsa nähden myös uskomattomimpia. Yksi nollapistemoduuli kykenee arvioiden mukaan ylläpitämään yhtäjaksoisesti 100-200 terawatin energiantuottoa 3300 vuotta. Muinaiset hallitsivat myös aikamatkustuksen (tosin toimivat laitteet kehitti Janus-niminen lantealainen salassa, koska hän ei olisi saanut niiden valmistukseen lupaa) sekä kehittivät useita universumin edistyneimmistä aseista sekä kilvistä.


title: Miklós Gimes

text: Miklós Gimes (23. joulukuuta 1917 Itävalta-Unkari – 16. kesäkuuta 1958 Unkari) oli unkarilainen toimittaja. Gimes työskenteli Unkarin kommunistipuolueen lehden, Szabadin Népin toimittajana.


title: Miklós Gimes

text: Hän vaati uudistuksia Unkarin kansannousun yhteydessä vuonna 1956. Gimes olikin vahvasti mukana järjestelemässä ja tukemassa mielenosoitusta Budapestissa 23. lokakuuta 1956, mikä johti kansannousuun. Tästä Gimes tuomittiin kuolemaan ja teloitettiin hirttämällä yhdessä Imre Nagyn ja Pál Maléterin kanssa vuonna 1958.


title: Sanginsuun suuralue

text: Sanginsuun suuralue on yksi Oulun kahdestakymmenestäkolmesta suuralueesta. Suuralue käsittää Oulun kaupungin koilliset kaupunginosat, ja se sijaitsee Oulujoen pohjoisrannalla, rajoittuen Myllyojan, Korvensuoran, Ylikiimingin ja Kiimingin suuralueisiin sekä Muhoksen kuntaan. Suuralueella asuu noin 600 asukasta ja siellä on yhteensä 292 työpaikkaa. Ruokakuntia alueella oli yhteensä 246 (1.1.2012).Peruspalvelut on keskitetty pääasiassa Myllyojan keskukseen. Sanginsuun suuralueen suurimmissa kaupunginosissa on päivittäistavarakauppoja.


title: Sanginsuun suuralue

text: Alueen tärkeimmät liikenneväylät ovat Vaalantie sekä siihen liittyvä Oulujoen ylittävä Sanginsuuntie. Vaalantien yli yhdystien 8300 varrelle on vuonna 2005 valmistunut kevyen liikenteen väylä, joka alkaa Myllyojalta ja päättyy Markkuun ryhmäpuutarhan liittymään.


title: Stammware

text: Stammware on Saksassa käytetty rakennuspuutavaran laatuluokitus.


title: Stammware

text: Stammware on särmäämätöntä sahatavaraa. Raaka-aine on ulkoisesti oksatonta, oksakyhmytöntä ja virheetöntä tyvitukkia. Tukissa ei yleensä sallita mutkia, lahoa, korjuuvaurioita, toukanreikiä tai sinivikoja.


title: Stammware

text: Sahatavarakappaleen leveys mitataan pintalappeelta pituuden puolivälistä sahatun pinnan leveytenä. Suomessa vientiin menevä "stammware" sahataan yleensä männystä.


title: Francesco Petrarca

text: Francesco Petrarca (20. heinäkuuta 1304 Arezzo – 19. heinäkuuta 1374 Arquà) oli italialainen runoilija, renessanssifilosofi ja humanisti. Häntä pidetään Danten ohella "renessanssin isänä". Myöhemmät humanistit pitivät Petrarcaa usein ensimmäisenä humanistina ja esikuvanaan.


title: Francesco Petrarca

text: Petrarcaa pidetään ensimmäisenä modernina runoilijana. Hän korosti yksilöllisyyttä. Ajattelussaan hän korosti erityisesti erilaisten viestintätaitojen tärkeyttä. Näihin taitoihin kuului esimerkiksi kielten opiskelu ja retoriikka. Muiden uusien humanistien tavoin Petrarcan ajattelu perustui suurelta osin antiikin kulttuuriin, mistä hän korosti erityisesti Platonia.


title: Francesco Petrarca

text: Petrarca syntyi Arezzossa notaarin pojaksi. Hän vietti varhaislapsuutensa Incisan kylässä Firenzen lähellä. Mustat guelfit olivat karkottaneen hänen isänsä Ser Petraccon Firenzestä vuonna 1302 yhdessä Danten kanssa. Petrarca vietti suuren osan varhaisesta elämästään Avignonissa ja lähellä sijaitsevassa Carpentrasissa, johon hänen perheensä seurasi paavi Klemens V:tä, joka muutti sinne vuonna 1309 Avignonin vankeuden alussa.


title: Francesco Petrarca

text: Petrarca opiskeli Montpelierissä (1316–1320) ja Bolognassa (1320–1326), jossa hänen isänsä vaati häntä lukemaan lakia. Petrarca oli kuitenkin kiinnostuneempi kirjoittamisesta ja latinankielisestä kirjallisuudesta. Kun hänen isänsä kuoli vuonna 1326, Petrarca palasi Avignoniin, jossa hän työskenteli useissa kirkollisissa viroissa. Tämä työ mahdollisti sen, että hän saattoi käyttää paljon aikaa kirjoittamiseen. Petrarca nousi tunnetuksi ensimmäisellä laajamittaisemmalla teoksellaan "Africa." Se on eeppinen latinankielinen teos, joka kertoo roomalaisesta kenraalista Scipio Africanuksesta.


title: Francesco Petrarca

text: Vuonna 1341 Petrarca kruunattiin "poeta laureatukseksi" Roomassa. Hän oli ensimmäinen henkilö antiikin ajan jälkeen joka sai tämän tittelin. Petrarca matkusteli laajalti Euroopassa ja palveli lähettiläänä. Hän oli tuottelias kirjeiden kirjoittaja, ja hänen ystäviinsä lukeutuivat muiden muassa Giovanni Boccaccio ja Francesco Dionigi. Hän oli ensimmäisiä, joka herätteli uutta kiinnostusta antiikin Rooman ja Kreikan teksteihin. Matkoillaan hän keräsi murenevia latinankielisiä käsikirjoituksia. Muiden saavutustensa ohella hän toimitti latinankielisen Homeroksen käännöksen, ja löysi henkilökohtaisesti kokoelman Ciceron kirjeitä, joita ei ollut aiemmin tunnettu.


title: Francesco Petrarca

text: Kirjoituksessaan "Nousu Ventoux’n vuorelle" Petrarca kertoo kiivenneensä 26. huhtikuuta 1336 veljensä ja kahden palvelijansa kanssa Mont Ventouxin (1 909 m) huipulle. Tuohon aikaan oli epätavallista kiipeillä vuorille pelkästään huvin vuoksi. Tämän johdosta tuota päivämäärää pidetään alppikiipeilyn syntymäpäivänä ja Petrarcaa ("Petrarca alpinista") lajin ”isänä”.


title: Francesco Petrarca

text: Petrarca vietti myöhemmän elämänsä matkustelemalla pohjoisessa Italiassa kansainvälisenä tutkijana ja runoilijadiplomaattina. Petrarcan kirkollinen ura ei mahdollistanut avioliittoa, mutta hänellä oli kaksi lasta naiselta tai naisilta joita jälkimaailma ei tunne. Poika Giovanni syntyi Avignonissa vuonna 1337 ja tytär Francesca Vauclusessa vuonna 1343. Giovanni kuoli ruttoon vuonna 1361. Francesca nai Francescuolo da Brossanon, joka nimettiin myöhemmin Petrarcan testamentin toimeenpanijaksi. Vuonna 1362, hieman Petrarcan tyttärentyttären Elettan syntymän jälkeen, he liittyivät hänen seuraansa Venetsiassa paeten kaikkialla Euroopassa riehunutta ruttoa. Toinen lapsenlapsi Francesco syntyi vuonna 1366, mutta kuoli ennen toista syntymäpäiväänsä.


title: Francesco Petrarca

text: Petrarca asettui noin vuonna 1367 Padovaan, jossa hän vietti lopun elämäänsä omistautuneena uskonnolliselle mietiskelylle. Hän kuoli Arquàssa Euganean kukkuloilla 19. heinäkuuta 1374.


title: Francesco Petrarca

text: Vuonna 1327 Laura-nimisen naisen näkeminen Sainte-Claire d'Avignonin kirkossa herätti hänessä koko elämän kestävän rakkauden, josta hän kertoi 366 runoa käsittelevässä runokokoelmassaan "Rime sparse" (”Hajanaiset riimit”). Myöhemmän renessanssin runoilijat jotka kopioivat Petrarcan tyyliä nimesivät tämän teoksen nimellä "Canzoniere" (”Laulukirja”). Kyseinen nainen on saattanut olla Laura de Noves, Hugues de Saden vaimo ja Markiisi de Saden esiäiti. On kuitenkin mahdollista, että hän oli keksitty tai salanimen takana oleva henkilö, erityisesti koska nimi ”Laura” on kielellisesti sukua runollisille ”laakereille” ("laurel") joita Petrarca himoitsi. Petrarca kuitenkin itse kielsi tämän aina. Hänen tarjoamansa realistinen kuva eroaa trubaduurien ja minne-laulajien kliseisistä kuvauksista. Lauran läsnäolo tuotti Petrarcalle suunnatonta iloa, mutta tunteiden yksipuolisuus aiheuttaa sietämättömän kaipauksen. Laurasta ei anneta täsmällisiä kuvauksia muuten kuin että hän on ihastuttava katsella, vaaleahiuksinen ja käyttäytyy vaatimattomasti mutta arvokkaasti.


title: Francesco Petrarca

text: Lauralla ja Petrarcalla oli vain vähän jos lainkaan henkilökohtaisia yhteyksiä. Petrarcan "Secretumin" mukaan Laura kieltäytyi siitä yksinkertaisesta syystä, että hän oli jo naimisissa toisen miehen kanssa. Petrarca kanavoi tunteensa rakkausrunoihin, jotka eivät olleet luonteeltaan ahdistelevia – hän osoitti kirjoituksissaan halveksuntaa miehille, jotka tavoittelivat naisia liian innokkaasti. Petrarca hioi ja täydellisti Lauralle osoitetuissa runoissaan siihen asti tuntemattoman sonettimuodon, ja petrarcalainen sonetti kantaa edelleen hänen nimeään. Romantiikan ajan säveltäjä Franz Liszt sävelsi kolme Petrarcan soneteista (47, 104 ja 123) musiikiksi lauluäänelle, "Tre sonetti del Petrarca", jotka hän myöhemmin siirsi soolopianolle osaksi sarjaa "Années de pélerinage".


title: Francesco Petrarca

text: Petrarca tunnetaan parhaiten italiankielisestä runoudestaan: tunnetuimpina "Canzoniere" (suom. "Sonetteja Lauralle") ja "Trionfi" (”Triumfit”). Petrarca oli kuitenkin myös innostunut latinantuntija ja kirjoitti suurimman osan teoksistaan latinaksi. Hänen latinankieliset teoksensa ovat moninaisia ja niihin kuuluu tieteellisiä teoksia, itsetutkiskelevia esseitä, kirjeitä ja runoutta. Näihin kuuluvat teokset "Secretum" (suom. "Salaisuuteni"), hyvin henkilökohtainen, syyllisyydentuntoinen dialogi Augustinuksen kanssa;


title: Francesco Petrarca

text: "De Viris Illustribus" (”Kuuluisista miehistä”), sarja moraalisia elämäkertoja; "Rerum Memorandarum Libri", keskeneräinen tutkielma kardinaalihyveistä; "De Otio Religiosorum" (”Uskonnollisesta joutenolosta”) ja "De Vita Solitaria" (”Yksinäisestä elämästä”), jotka ylistivät mietiskelevää elämää; "De Remediis Utriusque Fortunae" (”Lääke onneen”), itsehoitoteos, joka säilytti suosionsa satoja vuosia; "Itinerarium" (”Petrarcan opas Pyhään maahan”), matkaopas; "Carmen Bucolicum", kahdentoista bukolisen runon kokoelma; sekä keskeneräinen eeppinen teos "Africa".


title: Francesco Petrarca

text: Petrarca julkaisi myös useita teoksia kirjeitään, joista osa oli kirjoitettu hänen kauan sitten kuolleille historiallisille ystävilleen, kuten Cicerolle ja Vergiliukselle, sekä joukon vastustajia – kuten opettajia, skolastikkoja ja ranskalaisia – kohtaan suunnattuja herjauksia. Petrarcan teosten tarkkoja kirjoitusaikoja ei tunneta, koska hänellä oli tapana muokata tekstejä usein jälkeenpäin.


title: Francesco Petrarca

text: Petrarcaa enemmän kuin juuri ketään muuta on kiitetty renessanssin keskeisen liikkeen, humanismin, innoittamisesta. Hän uskoi antiikin historian ja kirjallisuuden opiskelun tuottamaan suoraan moraaliseen ja käytännölliseen arvoon – eli inhimillisen ajattelun ja toiminnan tutkimiseen. Vaikka humanismi tulikin myöhemmin yhdistetyksi sekularismiin, Petrarca oli harras kristitty, eikä nähnyt ristiriitaa ihmiskunnan henkisen potentiaalin vapauttamisessa ja uskonnollisessa uskossa.


title: Francesco Petrarca

text: Petrarca oli syvästi itseään tutkiskeleva persoona, ja määräsi syntymässä olleen humanistisen liikkeen suuntaa pitkälle, sillä hänen teoksissaan käsitellyt sisäiset ristiriidat ja niissä esitetyt mietiskelyt tulivat myöhempien renessanssihumanistien agendaksi, ja niistä väiteltiin yhtä mittaa seuraavat kaksisataa vuotta. Petrarca esimerkiksi painiskeli aktiivisen ja mietiskelevän elämän sopivan suhteen kanssa, ja taipui painottamaan yksinäisyyttä ja opiskelua. Myöhempi ajattelija ja poliitikko Leonardo Bruni puhui enemmän aktiivisen elämän, ”kansalaishumanismin”, puolesta. Seurauskena hämmästyttävän suuri joukko poliittisia, sotilaallisia ja uskonnollisia johtajia renessanssin aikana teroitti mieleensä ajatuksen, että heidän henkilökohtaisen kunnian tavoittelunsa tuli olla rakentunut klassisen esimerkin ja filosofisen mietiskelyn pohjalle.


title: ICQ

text: ICQ on alun perin israelilaisen Mirabilisin kehittävä pikaviestinohjelma. Ohjelma julkaistiin marraskuussa 1996, jolloin se oli ensimmäinen Internetin yli toimiva pikaviestin. Nimi "ICQ" on sanaleikki/lyhennys fraasista "I seek you".


title: ICQ

text: ICQ:n käyttäjä voi kommunikoida toisten verkossa olevien ihmisten kanssa. Ohjelma ilmoittamaa käyttäjälle, kun joku tuttu on tavoitettavissa. Ohjelmisto tarjoaa keskustelumahdollisuuden ja tiedonsiirron. Ohjelma on käyttäjälle ilmainen, mainoksin tuettu.


title: ICQ

text: ICQ perustuu OSCAR-protokollaan, jota myös AOL Instant Messenger käyttää. Jokaisella käyttäjällä on yksilöllinen tunnusnumero UIN (Universal Internet Number), joka on salasanan lisäksi käyttäjätilin ainoa pysyvä tieto. Käyttäjä voi vaihtaa tilinsä käyttäjänimeä ja sähköpostiosoitetta vapaasti.


title: ICQ

text: America Online (AOL) osti Mirabilisin heinäkuussa 1998 287 miljoonalla dollarilla. 19. joulukuuta 2002 AOL Time Warner ilmoitti ICQ:n saaneen Yhdysvalloissa patentin pikaviestintään.


title: ICQ

text: Huhtikuussa 2010 AOL ilmoitti myyneensä ICQ:n Digital Sky Technologiesille 187,5 miljoonalla US-dollarilla.


title: ICQ

text: Mirabiliksen ICQ-ohjelmia on saatavilla kaikille Windowsin versioille, Linuxille ja Macille. ICQ:n verkkoprotokolla OSCAR on suljettu, mutta ICQ:lle on tehty silti muitakin yhteensopivia asiakasohjelmia.


title: Fatuma Roba

text: Fatuma Roba (s. 18. joulukuuta 1973 Arsi) on etiopialainen kestävyysjuoksija.


title: Fatuma Roba

text: Roban suurin saavutus on maratonin voitto Atlantan olympialaisissa 1996. Seuraavana vuonna hänestä tuli ensimmäinen afrikkalainen Bostonin maratonin voittanut naisjuoksija ajalla 2.26.24. Hän voitti Bostonin maratonin myös 1998 ja 1999. Tokion maratonilla 1999 hän sijoittui toiseksi ja 1999 MM-kisoissa Sevillassa neljänneksi. Vuonna 2000 hän juoksi vielä Bostonin maratonin kolmanneksi.


title: Fatuma Roba

text: Roban ennätykset ovat 10 000 metrillä 32.25 (2000), puolimaratonilla 1.09.01 (2001) ja maratonilla 2.23.21 (1998).


title: Laura Bush

text: Laura Lane Welch Bush (s. 4. marraskuuta 1946, Midland, Texas) on Yhdysvaltain entisen presidentin George W. Bushin vaimo.


title: Laura Bush

text: Laura Welch syntyi 4. marraskuuta 1946 Texasin Midlandissa. Hän on vanhempiensa Harold Welchin ja Jenna Hawkins Welchin ainoa lapsi. Vuonna 1963 Welch joutui liikenneonnettomuuteen, jossa kuoli onnettomuuden toisena osapuolena ollut Welchin ystävä 17-vuotias Michael Douglas.


title: Laura Bush

text:
Welch valmistui kandidaatiksi kasvatustieteestä vuonna 1968, minkä jälkeen hän työskenteli luokanopettajana. Vuonna 1973 hän valmistui kirjastotieteestä maisteriksi Texasin yliopistosta. Valmistuttuaan hän työskenteli kirjastonhoitajana.
Laura Welch tapasi George W. Bushin grillijuhlissa vuonna 1977. Kolmen kuukauden seurustelun jälkeen he menivät naimisiin. Pariskunnalla on kaksi lasta, kaksoset Barbara ja Jenna.


title: Laura Bush

text: Laura Bushista tuli Yhdysvaltain ensimmäinen nainen vuonna 2001, kun hänen miehensä voitti Yhdysvaltojen presidentinvaalit.


title: Matadi

text: Matadi on Kongon demokraattisen tasavallan tärkein satamakaupunki ja Keski-Kongon maakunnan pääkaupunki. Kaupunki sijaitsee Kongo-joen etelärannalla noin puolimatkassa Atlantin valtamereltä Kinshasaan. Se perustettiin vuonna 1886, ja siellä asuu noin 246 000 ihmistä.


title: Matadi

text: Kongo-joki on purjehduskelpoinen Atlantilta Matadiin asti. Kaupungin satama on Keski-Afrikan suurimpia. Matadi sijaitsee kukkulan rinteellä purjehduksen estävien Yelaba-koskien läheisyydessä, jotka ovat antaneet nimen kaupungille, "matadi" nimittäin tarkoittaa kongon kielellä "kiviä".


title: Matadi

text: Maantiet, rautatie ja öljyputki yhdistävät Matadin pääkaupunkiin Kinshasaan, joka on 350 kilometrin päässä koillisessa. Etäisyys joen suulla sijaitsevaan Bananan satamakaupunkiin on 148 kilometriä. Mpozo-joki liittyy Kongoon Matadin kohdalla. Mpozo-joen vesivoimala tuottaa sähköä Matadiin, muualle Kongoon ja naapurimaihin. Vuonna 1983 japanilaisten insinöörien johdolla rakennettu 722 metriä pitkä Matadin silta ylittää Kongo-joen ja mahdollistaa tie- ja rautatieyhteyden Bomaan ja edelleen rannikolle.


title: Merciless

text: Merciless on ruotsalainen death- ja thrash metal -yhtye. Yhtyeen perustivat kesällä 1986 Erik Wallin, Fredrik Karlén ja Stefan Carlsson. He saivat vaikutteita nopeasti soittavista yhtyeistä kuten Kreator, Sodom, Destruction ja Bathory. Aluksi yhtye teki keikkoja nimillä Obsessed ja Black Mass mutta muutti nimensä nykyiseen muotoon 1987.


title: Merciless

text: Yhtyeen toinen demo "Realm of the Dark" herätti Deathlike Silence Productionsin omistajan Euronymouksen huomion. DSP julkaisi yhtyeen ensimmäisen albumin vuonna 1989.


title: Merciless

text: Yhtyeen toinen albumi "Treasures Within" levytettiin kesällä 1991 mutta julkaistiin vasta vuotta myöhemmin uuden levy-yhtiön Active Recordsin virheen takia. Tämän takia rumpali Stipen erosi yhtyeestä. 1994 yhtye hajosi levy-yhtiöistä johtuvien vastoinkäymisten takia, mutta palasi jälleen yhteen 1995 äänittääkseen laulun "Cryonics" Slayer-yhtyeen tribuuttialbumille.


title: Merciless

text: Vuonna 1999 Osmose Productions julkaisi yhtyeen debyyttialbumin uudelleen, mikä johti yhtyeen paluuseen. Toukokuussa 2002 yhtye meni studioon levyttämään uutta albumiaan, jonka nimeksi tuli "Merciless".


title: Merciless

text: Studioalbumit


title: Merciless

text: Demot


title: Kääpiökynsisammakko

text: Kääpiökynsisammakko ("Hymenochirus boettgeri") kuuluu vanhan maailman sammakkoeläimiin.


title: Kääpiökynsisammakko

text: Kääpiökynsisammakot ovat kotoisin Afrikan keski- ja länsiosista. Niitä on käytetty pitkään lemmikki- ja koe-eläiminä, ja niitä on päässyt villiintymään maailman eri puolilla.


title: Kääpiökynsisammakko

text: Kääpiökynsisammakot elävät lähes koko elämänsä vedessä, kuivempina kausina ne saattaa hautautua mutaan kymmeneksikin kuukaudeksi. Mudassa ne pystyvät hengittämään pienen ilma-aukon kautta.


title: Kääpiökynsisammakko

text: Aikuisena kääpiökynsisammakot ovat noin 5cm:n pituisia. Niillä on litteä vartalo ja silmät pään päällä.


title: Kääpiökynsisammakko

text: Laji voidaan sekoittaa afrikkalaiseen kynsisammakkoon, jolla on sileämpi iho ja pulleampi keskiruumis kuin kääpiökynsisammakolla. Kääpiökynsisammakolla on ihopoimut varpaiden välissä ja niiden takavarpaissa on pitkät mustat kynnet, kun taas kynsisammakolla ei ole ihopoimuja varpaissaan.


title: Kääpiökynsisammakko

text: Kääpiökynsisammakko on lihansyöjä. Ravintoon kuuluvat mm. hyönteiset, kala ja äyriäiset, mutta myös pienemmät lajikumppanit saattavat olla vaarassa joutua nälkäisen kääpiökynsisammakon lounaaksi.


title: Kääpiökynsisammakko

text: Kääpiökynsisammakoita pidetään joskus lemmikkeinä akvaarioissa. Ne tarvitsevat vähintään 45 litran altaan. Niitä ei suositella pidettäviksi yhdessä kalojen kanssa.


title: Marjatta (nimi)

text: Marjatta on suomalainen naisen nimi. Nimipäivää vietetään suomalaisessa kalenterissa 15. elokuuta.


title: Marjatta (nimi)

text: Marjatta on kansallisromanttisen kauden nimiä ja mainitaan Kalevalan loppurunossa. Nimi on todennäköisesti syntynyt sekamuotona nimistä Maria ja Marketta.


title: Marjatta (nimi)

text: Elokuuhun 2016 mennessä Marjatta-nimen oli saanut Suomessa 123 639 naista ja muutama mies. Nimi alkoi yleistyä 1920-luvulta lähtien ja on yleinen varsinkin 1940- ja 1950-luvuilla syntyneillä. Marjatta on yksi Suomen suosituimmista etunimistä. Vuosina 1920–29 ja 1950–59 Marjatta oli viidenneksi suosituin nimi, ja vuosina 1930–1939 Marjatta oli toiseksi suosituin nimi. Vuosina 1940–1949 Marjatta oli suosituin naisten nimi. 2000-luvulla Marjatta-nimi ei ole enää kuulunut suosituimpien nimien joukkoon.


title: Belobog

text: Belobog, Bilobog, Belbog, Bjelobog, Bielobog tai Belun eli valkoinen jumala on oletettu slaavilaisen mytologian valon ja auringon jumaluus, mustan jumalan Crnobogin vastapari. Sen olemassaolo on kyseenalaistettu, koska valkoisen jumalan tueksi ei ole luotettavia historiallisia tai etnografisia lähteitä. Aikaisemmin useimmat slaavilaisen mytologian tutkijat pitivät Belobog-Crnobog -dualismia selvänä, mutta uusimman tutkimuksen valossa tämä teoria näyttää epäluotettavalta.


title: Belobog

text: 1100-luvun lopulla saksalainen pappi Helmold kuvasi teoksessaan "Chronica Slavorum" joitakin pakanallisia länsislaaviheimoja. Hän kertoo tekstissään, että juhlien aikana slaavit ylistivät hyvää jumalaa jokaisesta hyvästä asiasta ja kirosivat pahaa jumalaa pahoista asioista. Onnettomuuden ja surun jumalaksi hän mainitsee mustan jumalan Zernebohin (Tšernobog). Tämän kuvauksen perusteella monet tutkijat olettivat, että jos paha jumala oli musta jumala, pitäisi hyvän jumalan tällöin olla Belobog, valkoinen jumala. Vaikka tämä näyttää luontevalta johtopäätökseltä, se on monista syistä epäilyttävä oletus. Ensinnäkään Helmold ei kronikassaan mainitse Belobogin nimeä, ei myöskään mikään muu historiallinen slaavien pakanajumalia kuvaava lähde. Toiseksi Helmoldin kuvaus on todennäköisemmin hänen oma tulkintansa pikemminkin kuin tarkka kuvaus slaavien uskomuksista. Saksalainen Helmold ei osannut slaavien kieltä, ja kristittynä hänellä ei ollut paljonkaan yhteyksiä pakanaslaaveihin: vaikka hänen kuvauksensa on arvokas, sitä ei kannata pitää täysin luotettavana. Kolmanneksi musta ja valkoinen symbolisoimassa hyvää ja pahaa on melko kristillinen käsitys, joten on kyseenalaista näkivätkö slaavit asian samoin. Muista historiallisista slaavilaista pakanuutta kuvaavista lähteistä tiedämme esimerkiksi, että Rügenin saaren suurta jumalaa Svantovitia kuvattiin valkoisella hevosella, kun taas kolmipäisen Triglavin merkki oli musta hevonen; kuitenkaan kumpaakaan näistä ei pidetty erityisesti pahana jumaluutena. Neljänneksi vaikka Belobog olisikin olemassa, on epävarmaa olisiko hän tällöin oma jumalansa vai vain toinen nimitys jollekin muulle slaavilaiselle jumalalle. Helmoldin kuvaus koskee vain muutamia länsislaaviheimoja 1100-luvulla, joten sen perusteella ei ole todennäköistä että valkoinen tai mustakaan jumala olisi kuulunut alkuperäiseen esislaavilaiseen jumalperheeseen.


title: Belobog

text: Todisteena valkoisen jumalan olemassaolon puolesta on käytetty muun muassa valkovenäläisessä kansanperinteessä esiintyvää Belun-nimistä hahmoa. Belun kuvattiin vanhaksi valkoisiin pukeutuneeksi parrakkaaksi mieheksi, joka ilmestyi vain päivänvalossa ja auttoi maanviljelijöitä työssään.


title: Belobog

text: Tästä huolimatta slaavilaisen mytologian oletetusta dualistisesta rakenteesta tehtiin paljon pitkälle meneviä johtopäätöksiä. Näistä teorioista vakuuttavin on tšekkihistorioitsija Jan Peiskerin tutkimus. Hän löysi länsislaavilaiselta alueelta yli kolmekymmentä erilaista paikannimeä, jotka sisälsivät viittauksia pakanallisiin pyhiin paikkoihin. Paikannimien rakenne oli aina samanlainen: joen länsipuolella sijaitsevan kallion nimi viittaa paholaiseen, pimeyteen tai manalaan, itäpuolisen kukkulan tai vuorenhuipun nimi puolestaan aurinkoon, taivaaseen ja valoon. Peisker esitti, että tämä osoittaisi slaavilaisen mytologian olevan yhteydessä zarathustralaiseen dualismiin. Vaikka Peiskerin teoria on mielenkiintoinen, ajatus tällaisesta dualismista on myöhemmin paljolti hylätty.


title: Belobog

text: Dualistisen teorian kyseenalaisti muun muassa serbialainen kansanperinteen tutkija Veselin Čajkanović, joka vertasi venäläisissä lähteissä mainittua auringonjumalaa Dažbogia serbialaisen kansanperinteen synkempään hahmoon Dabogiin. Čajkanović huomautti, että useiden mytologioiden auringonjumalilla on kaksi puolta, toinen hyväntahtoinen ja valoisa (kuvaten aurinkoa päivällä), toinen pahansuopa (joka kuvaa aurinkoa manalassa yön aikana). Hän päätteli, että nämä kaksi vastakkaisilta näyttävää jumalaa voisivat olla yhden slaavilaisen jumaluuden Dažbogin eri puolia.


title: Belobog

text: Venäläiset filologit Vjatšeslav Ivanov ja Vladimir Toporov panivat todennäköisesti viimeisen naulan Peiskerin arkkuun vanhaa indoeurooppalaista myyttiä, myrskyn jumalan ja lohikäärmeen välistä taistelua koskevalla tutkimuksellaann. He esittivät sen slaavilaiseksi versioksi ylijumala Perunin ja manalan jumala Velesin kamppailua. Nämä kaksi näkyvät paikannimissä monissa slaavilaisissa maissa: Perunin nimi on annettu kukkuloille ja vuorenhuipuille, Velesin nimi puolestaan sen alapuolella sijaitsevalle vesistölle tai alangolle. Heidän välisensä vastakkainasettelu ei ole hyvän ja pahan välinen vaan pikemminkin ylä- ja alapuolen, taivaan ja manalan. Kristinuskon saapumisen myötä ylijumala yhdistettiin pyhimyksiin tai jopa kristinuskon Jumalaan, kun Veles manalan jumalana joutui huono-onnisesti rinnastetuksi kristittyjen Saatanaan. Siksi kristinusko muutti hiukan joidenkin paikannimien merkitystä siten, että osa liitettiin paholaiseen ja helvettiin, toiset taivaaseen, mikä sotki niiden alkuperäisen symboliikan.


title: Aigospotamoin taistelu

text: Aigospotamoin taistelu oli peloponnesolaissodan viimeinen suuri taistelu. Se käytiin vuonna 405 eaa. Dardanellien salmessa eli Hellespontoksessa. Taistelussa Lysandroksen johtama spartalainen laivasto kukisti ateenalaisen laivaston.


title: Aigospotamoin taistelu

text: Kun Sparta oli kärsinyt tappion ateenalaista laivastoa vastaan Arginusain taistelussa, nimittivät spartalaiset Lysandroksen taas laivastonsa komentajaksi. Lysandros oli aikaisemmin voittanut laivastollaan ateenalaiset. Spartan lakien mukaan sama henkilö ei saanut toimia laivaston komentajana eli "nauarchina" yhden vuoden ajan. Spartalaiset ratkaisivat tämän rajoituksen nimittämällä Lysandroksen laivaston varapäälliköksi, vaikka hänen tiedettiinkin olevan laivaston todellinen johtaja.


title: Aigospotamoin taistelu

text: Lysandros tunsi jo ennestään persialaisen satraapin Kyyroksen, joka oli Persian kuninkaan poika. Kyyros oli aikaisemminkin avustanut spartalaisia rahallisesti ja nytkin Lysandros sai häneltä varoja uuden laivaston varustamiseen. Kun Kyyros määrättiin palaamaan takaisin isänsä luokse, nimitti hän Lysandroksen uudeksi satraapiksi. Persialaisten tuella Lysandros varusti uuden laivaston.


title: Aigospotamoin taistelu

text: Tehtyään ensin hyökkäyksiä Ateenalle kuuluvia saaria kohtaan Egeanmerellä Lysandros suuntasi laivastonsa kohti Dardanelleja ja perusti siellä tukikohdan Abydokseen. Hän valtasi myös tärkeän Lampsakoksen kaupungin. Nyt Lysandros pystyi estämään elintärkeän viljan tuonnin Mustaltamereltä Ateenaan. Ateenalaisten oli pakko toimia heti.


title: Aigospotamoin taistelu

text: Ateenalaisia johti kuusi strategia. Heidän johtamansa laivasto saapui pian Dardannelleille ja perusti tukikohtansa Aigospotamoihin. Tukikohta oli kuitenkin salmen toisella puolella, liian kaukana vihollisesta, mutta lähempänä ei ollut hyvää satamaa. Laivaston huoltamisesta tuli hankalaa. Ateenalaiset purjehtivat joka päivä Lysandroksen tukikohdan edustalle, mutta Lysandros ei halunnut vielä aloittaa taistelua.


title: Aigospotamoin taistelu

text: Ateenalaisten tukikohtaan saapui pian ateenalainen luopio Alkibiades, joka väitti pystyvänsä auttamaan maanmiehiänsä. Alkibiades kertoi että hän pystyisi saamaan eräät traakialaiset kuninkaat auttamaan ateenalaisia. Ateenalaiset eivät kuitenkaan luottaneet Alkibiadekseen.


title: Aigospotamoin taistelu

text: Lysandros kävi taisteluun viidentenä päivänä ateenalaisten saapumisesta. Taistelusta on kaksi erilaista kertomusta, mutta kummassakin lopputulos on sama: ateenalaiset kärsivät murskatappion. Vain kahdeksan laivaa selvisi takaisin Ateenaan. Seurauksena oli, että ateenalaisten ylivalta mureni nopeasti. Lysandros osoitti voittoaan purjehtimalla joukkoineen Ateenan satamaan.


title: Aigospotamoin taistelu

text: Toisen kertomuksen on kirjannut Diodoros Sisilialainen. Hän kertoo että taistelun aikana ateenalaisia johti Filokles, joka purjehti Lysandroksen tukikohdan edustalle 30 laivan kanssa. Lysandros kukisti tämän pienen laivaston ja sai muut ateenalaiset yllätettyä, kun heidän laivansa vielä olivat kuivalla maalla.


title: Aigospotamoin taistelu

text: Toisen tarinankertojan Ksenofonin mukaan koko ateenalainen laivasto purjehti spartalaisten tukikohdan edustalle. Spartalaiset eivät kuitenkaan ryhtyneet taisteluun ja ateenalaiset palasivat tyhjin toimin omaan tukikohtaansa. Spartalaiset hyökkäsivät salakavalasti, kun ateenalaiset lähtivät keräämään ruokaa.


title: Domodedovo

text: Domodedovo voi tarkoittaa:


title: Säteilyn havaitseminen

text: Ionisoivan säteilyn havaitseminen tapahtuu tarkoitusta varten rakennetuilla instrumenteilla, koska ionisoivaa säteilyä ei voi ihmisaistein havaita. Tavallisimpia säteilyilmaisimia eli -detektoreita ovat geigerputket, puolijohdeilmaisimet, tuikeilmaisimet ja verrannollisuuslaskurit.


title: Säteilyn havaitseminen

text: Puolijohdeilmaisin on sähköteknisiltä ominaisuuksiltaan estosuuntaan kytketyn diodin kaltainen. Puolijohdemateriaalin miltei kaikki elektronit ovat valenssielektroneja eli ne ovat yksittäiseen atomiin sitoutuneita. Kun valenssielektroni saa tarpeeksi energiaa, voi se siirtyä johtavuusvyölle, jota myöten se pääsee liikkumaan kiteessä. Puolijohdeilmaisimessa tarvitun energian lähde on yleensä havaitun hiukkasen tai kvantin, aiheuttama ionisaatio, joskin energia voi tulla myös lämpöliikkeestä. Puolijohdeilmaisimessa syntyvät elektroni-aukko-parit kehittyvät pieniksi sähkövirtapulsseiksi kun ilmaisin kytketään jännitteelliseen virtapiiriin.


title: Säteilyn havaitseminen

text: Tuikeilmaisimien toiminta perustuu säteilypulssien tuikeaineessa aiheuttamiin heikkoihin valovälähdyksiin, jotka voimistetaan valomonistinputkella. Valomonistinputkessa on valoherkkä fotokatodi, josta irtoaa elektroneja valon osuessa siihen. Elektronit kiihdytetään sarjalla dynodeja, joita on tavallisesti 10–14 kappaletta. Elektronin osuessa dynodiin, emittoi se joukon uusia elektroneja, joten pulssin voimakkuus voimistuu joka askelella. Anodille saapuva elektronipulssi on verrannollinen havaitun säteilypulssin energiaan. Tuikeilmaisimen lähettämät heikot virtapulssit ohjataan esivahvistimelle, joka muuntaa sen jännitepulssiksi.


title: Ellen Express

text: Ellen Express on vuonna 2005 MTV3-kanavalla esitetty matkailuohjelma jossa tutustutaan erilaisiin lomakohteisiin. Juontajana toimii Ellen Jokikunnas.


title: Genevenjärvi

text:
Genevenjärvi (, tai "Genfer See", , ) on Ranskan ja Sveitsin rajalla sijaitseva suuri ja syvä järvi. Kuunsirpin muotoisen järven pohjoisranta ja molemmat kärjet kuuluvat Sveitsiin, eteläranta Ranskaan.
Genevenjärven pituus on 72 kilometriä, leveys enimmillään 13 kilometriä ja pinta-ala 582,4 neliökilometriä, josta 234 neliökilometriä Ranskassa ja 348,4 neliökilometriä Sveitsissä. Syvin kohta on 310 metriä Lausannen ja Évianin välillä, ja järven tilavuus on 89 kuutiokilometriä. Genevenjärvi on tilavuudeltaan Keski-Euroopan suurin järvi ja pinta-alaltaan toiseksi suurin Balatonin jälkeen. Se on myös Ranskan syvin järvi.


title: Genevenjärvi

text: Järvi, jonka kautta Rhône virtaa idästä länteen, on 372 metriä merenpinnan tasoa ylempänä. Se on syntynyt Rhônen jäätikön vetäytyessä viimeisen jääkauden lopulla lähes 15 000 vuotta sitten.


title: Ángel Nieto

text: Ángel Nieto Roldán (25. tammikuuta 1947 Zamora, Zamoran maakunta, Espanja – 3. elokuuta 2017) oli menestyksekäs espanjalainen ratamoottoripyöräilijä.


title: Ángel Nieto

text: Nieto ajoi urallaan 156 GP:tä ja voitti niistä 90. Maailmanmestaruuksia hän voitti 13 (50-kuutioisissa vuosina 1969, 1970, 1972, 1975, 1976 ja 1977, 125-kuutioisissa 1971, 1972, 1979, 1981, 1982, 1983, 1984). Mestaruuksia on Nietoa enemmän pystynyt keräämään vain italialainen Giacomo Agostini (15 maailmanmestaruutta). Uransa ensimmäisen kilpailun Nieto kilpaili vuonna 1964, viimeisen 1986.


title: Ángel Nieto

text: Angel Nieton poika Pablo Nieto on myös kohtalaisesti menestyvä ratamoottoripyöräilijä.


title: Ángel Nieto

text: Angel Nieto kuoli 3. elokuuta 2017 auton törmättyä Ibizalla hänen ohjaamaansa mönkijään ja näin onnettomuudessa saamiinsa päävammoihin.


title: Puppy Linux

text: Puppy Linux on GNU/Linux -käyttöjärjestelmän pienikokoinen (noin 100 megatavua) jakelupaketti, joka on mahdollista käynnistää esimerkiksi CD-ROM-levyltä, USB-muistilta, kiintolevyltä tai Flash-muistilta. Live-CD:nä käyttäessä koko systeemi latautuu tietokoneen RAM-muistiin, jolloin ohjelmat käynnistyvät hyvin nopeasti.


title: Puppy Linux

text: Puppy Linux toimii myös hieman vanhemmilla kokoonpanoilla. Keskusmuistivaatimus on vain 128 megatavua, jolla järjestelmä toimii jouhevasti.


title: Puppy Linux

text: CD:lle on pyritty laittamaan kaikki päivittäisessä käytössä tarvittavat ohjelmat, kuten verkkoselain, tekstieditori, pikaviestin ja sähköpostiasiakasohjelma. Puppyyn on mahdollista asentaa myös muita ohjelmia pakettivarastoista.


title: Puppy Linux

text: Puppyn käyttö on koetettu tehdä mahdollisimman aloittelijaystävälliseksi, jotta Linuxia ennen käyttämättömätkin voisivat käyttää Puppya tarpeidensa mukaan. Ohjelmavalikko on jaoteltu loogisiin ohjelmaryhmiin kuten Graphic, Document, Calculate jne. Puppy Linuxia ei ole vielä suomennettu (2009), mutta monista sen sisältämistä ohjelmista on sellainen versio jo olemassa. Puppyyn on myös mahdollista saada Xfce- ja KDE-työpöytäympäristö.


title: Puppy Linux

text: Ohjelman asennus kovalevylle on tehty helpoksi. Näytönohjain, äänikortti ja verkkokortti tunnistuvat automaattisesti.


title: Puppy Linux

text: Puppy Linuxista on useita muunnoksia:


title: Kirkko ja kaupunki

text: Kirkko ja kaupunki on Suomen laajalevikkisin seurakuntalehti. Se toimitetaan osoitteellisena jakeluna pääkaupunkiseudulla Suomen evankelis-luterilaisen kirkon jäsenille. Levikki on 340 000 kappaletta.


title: Kirkko ja kaupunki

text: Lehti perustettiin nimellä "Helsingin kirkkosanomat". Ensimmäinen numero ilmestyi 21.9.1942. Helmikuusta 1943 lehti ilmestyi 6–7 kertaa vuodessa. Nimen "Kirkko ja kaupunki" lehti sai vuonna 1960, ja samalla se alkoi ilmestyä lähes viikoittain. Nimi juontuu Helsingissä pidetystä samannimisestä suuresta seurakuntatapahtumasta.


title: Kirkko ja kaupunki

text: Aluksi lehteä kustansi Helsingin seurakuntayhtymä itse. Vuodesta 1987 vuoteen 2016 kustantamisesta huolehtivat kaupalliset kustantajat, ja seurakuntayhtymä säilyi julkaisijana.


title: Kirkko ja kaupunki

text: Vuonna 2015 alkoivat pääkaupunkiseudun seurakunnat tehdä entistä tiiviimpää yhteistyötä. Ne perustivat yhteisen verkkomedian, joka sai nimen "Valomerkki." Siinä julkaistiin Valomerkin oman toimituksen tuottaman aineiston lisäksi Helsingin seurakuntien lehden "Kirkko ja kaupungin" sekä Vantaan seurakuntien lehden "Vantaan Laurin" ja Espoon seurakuntien lehden "Essen" aineistoa. Sivusto tunnettiin Valomerkki-nimellä noin kaksi vuotta eli vuoden 2016 loppuun.


title: Kirkko ja kaupunki

text: Vuoden 2017 alusta lähtien pääkaupunkiseudun seurakuntien yhteisen verkkomedian nimi on ollut "Kirkkojakaupunki.fi". Vuonna 2017 Helsingin "Kirkko ja kaupunki" sekä "Esse" ja "Vantaan Lauri" yhdistivät voimansa myös paperilehden tekemisessä. Koko pääkaupunkiseudun yhteinen seurakuntalehti sai nimekseen "Kirkko ja kaupunki". Samalla lehti harvensi ilmestymistiheyttään ja alkoi ilmestyä noin joka toinen viikko. Helsingin seurakuntayhtymä ryhtyi jälleen kustantajaksi.


title: Kirkko ja kaupunki

text: "Kirkko ja kaupungin" päätoimittaja on vuoden 2017 alusta Jaakko Heinimäki.


title: Kirkko ja kaupunki

text: Päätoimittajana ovat "Kirkko ja kaupungin" historian aikana toimineet:


title: Kirkko ja kaupunki

text: Heimer Virkkunen 1942–1954


title: Kirkko ja kaupunki

text: Erkki Kario 1955–1966


title: Kirkko ja kaupunki

text: Juhani Simojoki 1967–1992


title: Kirkko ja kaupunki

text: Seppo Simola 1992–2016


title: Kirkko ja kaupunki

text: Jaakko Heinimäki 2017–


title: Pankration

text: Pankration () oli antiikin kreikkalainen kamppailulaji, joka yhdisteli nyrkkeilyä ja vapaapainia. Pankration oli mukana muun muassa Olympian kisojen ja muiden panhelleenisten kisojen ohjelmassa.


title: Pankration

text: Lajin nimi tulee sanoista "pan", ”kaikki” ja "krateō", ”voittaa”, ”hallita”. Lajin sääntöjä ei nykyään tarkalleen tiedetä, mutta erilaisten tekniikkojen käyttö oli hyvin vapaata. Muun muassa lyöminen, potkiminen ja kuristaminen olivat sallittuja, sen sijaan pureminen ja sormen työntäminen silmään kiellettyjä. Kintaita ei käytetty. Kilpailijat ottelivat alastomina vartalot öljyttyinä, mutta vastustajan päälle saatettiin heittää esimerkiksi hiekkaa ja tuhkaa, jotta ote pitäisi paremmin. Ottelun voittaja selvisi, kun toinen osapuoli luovutti. Usein ottelu päättyi toisen kuolemaan.


title: Pankration

text: Nykyaikana pankrationia muistuttava laji vapaaottelu kasvattaa suosiotaan, ja jotkut lajijärjestöt käyttävätkin pankration-nimeä.


title: Pankration

text: Olympian kisoissa pankration otettiin mukaan kisaohjelmaan 33. olympiadin kisoissa vuonna 648 eaa. Se toimi kisojen päätöslajina. Lisäksi kisoihin kuului poikien pankration, joka otettiin mukaan 145. olympiadin kisoissa vuonna 200 eaa. Lajin tunnetuimpiin voittajiin kuuluu Arrhikhion Figaleialainen, joka voitti Olympiassa kolmesti vuosina 572–564 eaa. ja viimeisellä kerralla julistettiin voittajaksi vaikka oli jo kuollut ottelussa.


title: Pankration

text: Seuraavassa luetellaan pankrationin ja poikien pankrationin tunnetut voittajat Olympian kisoissa. Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista (katso myös: luettelo Olympian kisojen voittajista). Säilyneet tiedot ovat epätäydellisiä.


title: Eric Wainaina

text: Eric Wainaina (s. 19. joulukuuta 1973 Nyahururu, Kenia) on kenialainen kestävyysjuoksija.


title: Eric Wainaina

text: Wainaina voitti Atlantan olympialaisissa 1996 maratonilla pronssia ajalla 2.12.44. Sydneyn olympialaisissa 2000 hän sijoittui hopealle ajalla 2.10.31. Ateenan olympialaisissa 2004 hän sijoittui seitsemänneksi ajalla 2.13.30.


title: Eric Wainaina

text: Hänen ennätyksensä maratonilla on 2.08.43.


title: Vain yksi elämä

text: Vain yksi elämä ("Providence") on yhdysvaltalaisen NBC-televisiokanavan tuottama televisiosarja, jonka pääosissa olivat Melina Kanakaredes, Mike Farrell, Concetta Tomei, Paula Cale ja Seth Peterson. Sarjaa tuotettiin viisi tuotantokautta vuosina 1999–2002. Se kertoi beverlyhillsiläisen tohtori Sydney Hansenin (Kanakaredes) elämänvalinnasta jättää taakseen plastiikkakirurgin ura ja palata takaisin perheensä pariin kotikaupunkiinsa Providenceen Rhode Islandille.


title: Vain yksi elämä

text: Sarja päättyi kesken: NBC lähetti kaksiosaisen hääjakson ja ilmoitti sarjan palaavan tauolta keväällä tai syksyllä 2003, mutta suunnitelmat peruttiin koska osa pääroolin esittäjistä kieltäytyi kuudennesta tuotantokaudesta.


title: Vain yksi elämä

text:
Suomessa televisiosarjaa on esittänyt Yle TV1.
Yhdysvalloissa sarjan tunnusmusiikkina oli Chantal Kreviazukin esittämä Beatlesien kappaleen "In My Life" cover-versio. Kansainvälisessä versiossa tunnusmusiikkina oli Tim Trumanin säveltämä kappale "You Make Me Home", jonka esitti Angelica Hayden.


title: Heinäveden Höyryvenhe Osuuskunta

text: Heinäveden Höyryvenhe Osuuskunta on Heinävedellä 28. lokakuuta 1905 - 29. joulukuuta 1921 toiminut höyrylaivaosuuskunta, joka liikennöi Heinäveden reittiä höyrylaivoilla. Osuuskunta perustettiin 1905, kun heinäveteläiset tahtoivat oman höyrylaivayhtiön valmistuvalle Heinäveden reitille. Pitäjän asukkaat haluttiin saada osuuskunnan asiakkaiksi, joten tarvittiin suuri ja komea laiva. Toiminta päätettiin perustaa osuuskunnaksi. Kannattavuuden turvaamiseksi pyrittiin hankkimaan mahdollisimman paljon osakkaita. Yhden osakkuuden sai 10 markalla. Jäseniä oli 1907 ja muutaman vuoden päästä 570. Siitä määrä alkoi laskea.


title: Heinäveden Höyryvenhe Osuuskunta

text: Osuuskunnan toiminta loppui Heinävesi II-laivan haaksirikon jälkeen, kun toimintaa haluttiin muuttaa osakeyhtiöksi. 29. joulukuuta 1921 toiminta päätettiin purkaa ja myydä Heinäveden Höyrylaiva Oy:lle 871 255 markalla. Osuuskunnalla oli neljä Heinävesi-laivaa, SS Heinävesi, SS Heinävesi II, SS Heinävesi III ja SS Heinävesi IV sekä kaksi pientä alusta, "Apu-lotjaa".


title: Brian Shimer

text: Brian Lee Shimer (s. 20. huhtikuuta 1962 Naples, Florida) on yhdysvaltalainen entinen rattikelkkailija ja olympiamitalisti. Shimer kilpaili viisissä talviolympialaisissa (1988–2002) ja voitti viimeisessä kisassaan olympiapronssia neljän miehen kilpailussa Salt Lake Cityssä 2002. Hän lopetti vuonna 1985 alkaneen kilpauransa kisojen jälkeen.


title: Brian Shimer

text: Calgaryssa 1988 Shimer oli nelimiehiskilpailun kuudestoista, Albertvillessä 1992 kahden miehen kilpailussa seitsemäs ja Lillehammerissa 1994 kolmastoista sekä Naganossa 1998 kahden miehen luokassa kymmenes ja neljän miehen viides. 2002 hän oli kahden miehen kisassa yhdeksäs.


title: Brian Shimer

text: MM-kisoissa St. Moritzissa 1997 hän oli kahden miehen kisassa pronssilla, neljän miehen joukkueessa hän otti pronssia 1993 (Igls) ja 1997. Maailmancupin hän on voittanut vuonna 1993.


title: Thomas Lüthi

text: Thomas Lüthi (s. 6. syyskuuta 1986) on sveitsiläinen ratamoottoripyöräilijä. Hän voitti vuonna 2005 lajin maailmanmestaruuden 19-vuotiaana 125cc:ssa. Tällä hetkellä Lüthi ajaa Elit - Caffe Latte-tallissa.


title: Thomas Lüthi

text: Lüthi aloitti uransa ratamoottoripyöräilijänä 1997, osallistuen paikalliseen Pocketbike Championship -kisaan vain 11-vuotiaana. Hän osoitti jo tuolloin ajotaitonsa, jotka huipentuivat lajin mestaruuksiin vuosina 1999 ja 2000. Vuonna 2002 Lüthi aloitti uransa 125cc-luokan MM-sarjassa osallistuen seitsemään kilpailuun, joista hän keräsi yhteensä 7 pistettä. Seuraavana vuonna hän osallistui jo 15:en kisaan. Hän oli palkintokorokkeella ensimmäisen kerran Katalonian kilpailussa, jossa hän oli toinen. Pisteitä Lüthi keräsi 68, jotka oikeuttivat yhteispisteissä sijaan 15. Kausi 2004 oli Lüthille selvästi heikompi kuin edelliskausi. Ajamistaan 13 kilpailuista hänen onnistui kerätä vain 14 pistettä jotka riittivät sijalle 25.


title: Thomas Lüthi

text: Kun kausi 2005 alkoi, Lüthin kisa päättyi jo lämmittelykierroksen jälkeen. Seuraavassa kisassa Lüthi paransi otettaan selvästi. Hän ajoi kisassa kolmanneksi, kisassa, jossa Mika Kallio otti uransa ensimmäisen voiton. Seuraavassa kisassa Kallio oli vasta 11. ja Lüthi neljäs, joka taas rokotti heidän piste-erojaan, joka oli tuon jälkeen enää 21 pistettä. Seuraavassa kisassa Ranskassa Lüthi ajoi ykkösenä maaliin ensimmäistä kertaa urallaan. Kallio ehätti kuitenkin sijalle 3. ja ero pysyi vielä 12 pisteessä. Seuraavassa kisassa voittaja oli Kallion tallitoveri unkarilainen Gábor Talmácsi, Lüthi oli toinen ja Kallio keskeytti, mikä tiesi sen, että Lüthi nousi MM-sarjassa kärkeen kerättyään kahdeksan pistettä enemmän kuin Kallio.


title: Thomas Lüthi

text: Lüthi johti näin MM-sarjaa ensimmäistä kertaa urallaan. Lüthin johto MM-sarjassa sai jo seuraavassa kisassa pahan takaiskun, kun Kallio oli kisassa kolmas ja Lüthi vasta seitsemäs, minkä takia ero Kallion ja Lüthin välillä oli enää vain yksi ainut piste. Seuraavassa kisassa Lüthi kasvatti kuitenkin eroaan Kallioon oltuaan 10. kun taas Kallio keskeytti. Ero oli nyt seitsemän pistettä kun oli ajettu seitsemän kilpailua ja yhdeksän oli jäljellä.


title: Thomas Lüthi

text: Britannian GP:n jälkeen, joka oli kauden kahdeksas kilpailu, Kallion nuori tallikaveri Julian Simon tervehti ruutulippua ennen muita ensi kertaa urallaan. Lüthi oli kuudes, Kallio takanaan seitsemäs. Ero oli näin nyt kahdeksan pistettä niin kuin neljä kilpailua aikaisemmin. Seuraavassa kisassa ero oli enää kolme pistettä. Kallio voitti kilpailun ja Lüthi oli toinen. Seuraavassa kisassa tilanne oli toinen, Lüthi voitti ja Kallio oli toinen, ero oli taas kahdeksan pistettä. Kuusi kilpailua oli jäljellä.


title: Thomas Lüthi

text: Seuraavassa kisassa Kallio oli taas ensimmäinen, mutta Lüthi oli toinen, ero oli taas vain kolme pistettä. Seuraavassa kisassa oli taas Lüthi voittaja, ja Kallio toinen, joten ero oli jälleen kahdeksan pistettä. Qatarin GP oli käytännössä ehkä koko kauden ratkaisukilpailu. Kallio ja Talmácsi ottivat KTM-tallille kaksoisvoiton. Vastoin tallimääräystä voiton napannut Talmácsi voitti kilpailun lopulta vain 0,017 sekunnin erolla Kallioon. Lüthi oli kuudes, joten Kallio nousi MM-sarjan johtoon. Kuitenkin seuraavassa kilpailussa Lüthi nousi takaisin MM-sarjan kärkeen neljän pisteen erolla Kallioon. Lüthi voitti ja Kallio oli viides. Seuraava kisa sinetöi lopullisesti Kallion mestaruushaaveet. Hänen kisa päättyi jo ennen muita ja Lüthi oli viides mikä kasvatti eron selväksi kun yksi ainut kilpailu oli enää jäljellä kaudesta. Viimeisen kisan Kallio voitti, mutta Lüthi oli 9., mikä riitti sveitsiläisen uran ensimmäiseen mestaruuteen. Eroksi jäi vaivaiset viisi pistettä, eli se määrä, jotka Kallio joutui luopumaan Qatarin GP:ssä tallikaverilleen Talmácsille, kun ero oli Gáborin hyväksi alle 2 sekunnin sadasosaa. Kauden loppupisteissä Kallio oli toinen ja Talmácsi kolmas. Kallion KTM-tiimi voitti kuitenkin valmistajien tittelin, Lüthin talli oli toinen.


title: Thomas Lüthi

text: Talvikauden testeissä Lüthi kaatui ja katkaisi sormiluunsa, jonka takia hän ei voinut ajaa kunnolla kauden 2006 avauskisassa, jonka hän keskeytti. Kauden kohokohdaksi jäi Ranskan GP:n voitto, jonka hän uusi viime vuodelta. MM-pisteissä hän oli 8. Kaudeksi 2007 Lüthi siirtyi 250-kuutioisiin, jossa hän kilpailee Aprilialla, jolle hän vaihtoi aikaisemmalta Hondaltaan, jolla hän oli ajanut aiemmin koko MM-uransa.


title: Carolina Klüft

text: Carolina Evelyn Klüft (s. 2. helmikuuta 1983 Sandhult, Ruotsi) on uransa päättänyt ruotsalainen yleisurheilija. Seitsen- ja viisiottelun lisäksi hän on kilpaillut menestyksekkäästi pituushypyssä. Klüft on voittanut yhden kultamitalin Olympiakisoista, neljä kultaa ja yhden pronssimitalin yleisurheilun MM-kisoista sekä neljä kultaa ja pronssimitalin yleisurheilun EM-kisoista.


title: Carolina Klüft

text: Seitsenottelussa Klüft oli voittamaton vuosina 2002–2007. Hän on ylittänyt seitsenottelussa 7 000 pistettä kahdesti ja on kolmas tuon rajan ylittäjä. Kaikkien aikojen tilastoissa hän on toisena. Kansainvälisen yleisurheiluliiton maaliskuun 2006 rankinglistalla Klüft noteerattiin kaikki lajit huomioiden yhdeksännelle sijalle.


title: Carolina Klüft

text: Carolina Klüft kasvoi Etelä-Ruotsissa, Vaxjössa yhdessä vanhempiensa ja kolmen sisaruksen kanssa. Tällä hetkellä hän elää Karlskronassa yhdessä aviomiehensä, seiväshyppääjä Patrik Klüftin kanssa.


title: Carolina Klüft

text: Klüft voitti seitsenottelun 2003 Yleisurheilun MM-kisoissa Pariisissa 7 001 pisteellä, ennen afrikkalaissyntyistä, nyttemmin Ranskaa edustavaa Eunice Barberia, jonka tulokseksi jäi 6 755 pistettä. Voittotuloksellaan Klüft oli vasta kolmas nainen, joka saavutti tai ylitti 7 000 pisteen haamurajan. Myöhemmin samana vuonna hän sai myös Waterford Crystal European Athlete of the Year Trophyn.


title: Carolina Klüft

text: Klüft voitti seitsenottelun myös Ateenan kesäolympialaisissa 2004 517 pisteen erolla, tuloksella 6 952 pistettä.


title: Carolina Klüft

text: Vuoden 2005 MM-kisoissa Helsingissä Klüft kilpaili loukkaantuneena. Hän oli loukannut jalkansa juuri kisojan alla, mutta siitä huolimatta tuloksena oli jälleen kultamitali. Eroa toiseksi tulleeseen Eunice Barberiin kertyi 63 pistettä. Pituuskisan jälkeen Barber vaati, että Klüftin aivan hyväksytyn rajoilla ollut voittohyppy olisi pitänyt tuomita yliastutuksi.


title: Carolina Klüft

text: Osakan MM-kisoissa 2007 Klüft rikkoi tuloksellaan 7032 pistettä Larisa Nikitinan 18 vuotta vanhan Euroopan ennätyksen 7007. Klüft kertoi lokakuussa 2007 Ruotsin televisiolle että hän saattaa ennen 2008 olympiakisoja vaihtaa pituushyppyyn. Pekingissä hän sijoittui pituudessa yhdeksänneksi ja karsiutui kolmiloikan loppukilpailusta. Berliinin MM-kilpailut 2009 hän joutui jättämään väliin reisivamman vuoksi. Daegun MM-kilpailuissa 2011 Klüft sijoittui pituudessa viidenneksi.


title: Carolina Klüft

text: Klüft lopetti uransa 2. syyskuuta 2012 Ruotsi–Suomi-maaotteluun juoksemalla 4×400 metrin viestin kolmannen osuuden.


title: Keski-Pohjanmaan laulu

text: Keski-Pohjanmaan laulu on Keski-Pohjanmaan maakuntalaulu, joka sävellettiin vuonna 1929 Keski-Pohjanmaan maakuntajuhlia varten. Laulun on säveltänyt ja sanoittanut kalajokelainen kanttori Oskari Metsola.


title: Josia Thugwane

text: Josia Thugwane (s. 15. huhtikuuta 1971 Bethal, Etelä-Afrikka) on eteläafrikkalainen kestävyysjuoksija ja olympiavoittaja.


title: Josia Thugwane

text: Thugwane juoksi ensimmäisen maratoninsa vuonna 1991. Vuonna 1993 hän voitti Etelä-Afrikan mestaruuden maratonilla ja 1995 Honolulun maratonin. Atlantan olympialaisissa 1996 hän juoksi kärkijoukossa koko juoksun ajan. 35 kilometrin kohdalla hän lähti irtiottoon, johon pystyivät vastaamaan vain Etelä-Korean Lee Bong-Ju ja Kenian Eric Wainaina. He juoksivat yhdessä siihen saakka, kunnes stadionille tultaessa Thugwane aloitti loppukirinsä. Hän voitti lopulta Leen kolmella sekunnilla. Thugwane oli ensimmäinen tummaihoinen eteläafrikkalainen olympiavoittaja.


title: Josia Thugwane

text: Vuonna 1997 Thugwane voitti vielä Fukuokan maratonin, mutta sen jälkeen hänen uransa lähti laskusuuntaan. Hän sijoittui Sydneyn olympialaisissa 2000 kahdenneksikymmenenneksi. Hänen valmentajansa on Jacques Malan.


title: Naples (Florida)

text: Naples on kaupunki Collierin piirikunnassa Floridassa, Yhdysvalloissa. Kaupunki on saanut nimensä Italian Napolin mukaan. Kaupungin asukasluku oli vuoden väestönlaskennassa 20 976 ja vuoden 2009 arvion mukaan asukasluku oli 22 189.


title: Naples (Florida)

text: Kaupunkina Naples tunnetaan erityisesti golfkentistään ja pitkistä hiekkarannoistaan.


title: Naples (Florida)

text: Yhdysvaltojen Census Bureaun mukaan Naplesin pinta-ala on 37,3 km², josta 31,2 maata ja 6,2 km² vettä. Veden osuus on 16.53%. Kaupungin koordinaatit ovat 26° 9′ 11″ N, 81° 47 ′55″ W.


title: Jordi Savall

text: Jordi Savall (s. 1. elokuuta 1941 Igualada, Katalonia) on espanjalainen (tarkemmin katalaani) viola da gamban soittaja, säveltäjä ja kapellimestari.


title: Jordi Savall

text: Savall opiskeli musiikkia barcelonalaisessa konservatoriossa vuosina 1959–1965. Vuonna 1968 hän meni naimisiin sopraano Montserrat Figuerasin kanssa. Vuodesta 1974 lähtien Savall on toiminut vanhan musiikin yhtyeessä Hespèrion XX (vuodesta 2000 Hespèrion XXI).


title: Jordi Savall

text: Savall on ollut esittämässä elokuvamusiikkia elokuvassa "Kaikki elämän aamut".


title: Baškortostanin kansallislaulu

text: Baškortostanin kansallislaulu on yksi Baškortostanin tasavallan virallisista valtiollisista tunnuksista. Baškortostanin kansallislaulu otettiin käyttöön 12. lokakuuta 1993, jolloin laki tasavallan kansallislaulusta hyväksyttiin. Samana päivänä hyväksyttiin myös laki Baškortostanin vaakunasta. Baškortostanin kansallislaulun juhlallisen sävelmän on säveltänyt Farit Idrisov ja sävelmän nimi on "Tasavalta".


title: Curlingin miesten maailmanmestaruuskilpailut 2006

text: Vuoden 2006 miesten curlingin maailmanmestaruuskilpailut järjestettiin 1.—9. huhtikuuta 2006 Tsongas Arenalla Lowellissa, Massachusettsissa, Yhdysvalloissa.


text: Turnaukseen osallistui 12 joukkuetta, jotka pelasivat keskenään yksinkertaisen sarjan. Tämän jälkeen alkusarjassa sijoille 1. ja 2. sijoittuneet joukkueet pelasivat keskenään ottelun josta voittaja pääsi suoraan loppuotteluun. Sijoille 3. ja 4. sijoittuneet pelasivat keskenään ottelun jonka voittaja pääsi välierään jossa se kohtasi häviäjän kahden parhaan joukkueen keskinäisestä pelistä.


title: Ranne

text: Ranne () on ihmisen kädessä sijaitseva osa, joka mahdollistaa kämmenen liikkeet. Vastaavaa rakennetta kutsutaan eläimillä etupolveksi. Ranne on värttinäluun, kyynärluun ja kämmenen välillä. Ranneluita ovat iso monikulmaluu ("os trapezium"), pieni monikulmaluu ("os trapezoideum"), iso ranneluu ("os capitatum"), ranteen veneluu ("os scaphoideum"), hakaluu ("os hamatum"), herneluu ("os pisiforme"), kolmioluu ("os triquetrum") ja puolikuuluu ("os lunatum"). Useilla eläimillä on ranne, mutta kädellisillä ja erityisesti ihmisellä ranteen liikkuvuus on paljon suurempaa kuin muilla eläimillä. Muiden eläinten ranteen liikkeet ovat rajoittuneempia, pääasiassa koska etujalat kannattelevat kehon painoa ja vaativat siten jäykkyyttä.


title: Ranne

text: Ranteessa voidaan katsoa olevan kaksi niveltä: ylempi rannenivel ("articulatio radiocarpea") ja alempi rannenivel ("articulatio mediocarpea"). Nivelten yhdistetty liike mahdollistaa ranteen liikkeen koukistus–ojennussuunnassa ja taivutukset sivuille.


title: Ranne

text: Käden taivutus kämmenpuolen suuntaan on "palmaarifleksio" eli koukistus (fleksio) ja taivutus kämmenselän suuntaan on "dorsaalifleksio" eli ojennus (ekstensio). Taivutus sivusuuntaisesti värttinäluun suuntaan on "radiaalideviaatio" (myös "radiaaliabduktio", joskus myös "abduktio") ja taivutus kyynärluun suuntaan on "ulnaarideviaatio" ("ulnaariabduktio" tai "adduktio").


title: Ranne

text: Ranteen värttinäluun puoleinen koukistajalihas ("m. flexor carpi radialis") ja ranteen kyynärluun puoleinen koukistajalihas ("m. flexor carpi ulnaris") toimivat yhdessä koukistuksessa; ranteen pitkä värttinäluun puoleinen ojentajalihas ("m. extensor carpi radialis longus"), ranteen lyhyt värttinäluun puoleinen ojentajalihas ("m. extensor carpi radialis brevis") ja ranteen kyynärluun puoleinen ojentajalihas ("m. extensor carpi ulnaris") puolestaan toimivat yhdessä ojennuksessa. Kolme värttinäluun puoleista lihasta toimivat yhdessä radiaalideviaatiossa, ja kaksi kyynärluun puoleista ulnaarideviaatiossa. Myös muut lihakset vaikuttavat ranteen liikkeisiin.


title: Ranne

text: Ranteen volaari- eli kämmenpuolella on runsaasti nivelsiteitä, jännetuppien peittämiä jänteitä, hermoja ja verisuonia. Joskus rannekanava on niin ahdas, että hermot voivat joutua puristuksiin (rannekanavaoireyhtymä). Ranteen kämmenpuolelta kulkee sekä sormien että ranteen koukistajalihaksia.


title: Ranne

text: Myös ranteen dorsaali- eli selkäpuolella on runsaasti jännetuppien peittämiä jänteitä. Sormien ja ranteen ojentajalihakset kulkevat ranteen selkäpuolelta.


title: Ranne

text: Ranteeseen liittyy sananparsia kuten "olla ruista ranteessa", joka tarkoittaa 'olla ruumiillisesti vahva' ja "liike lähtee ranteesta", kuten esimerkiksi virvelin heitossa. Rannetta hyödynnetään joissakin jääkiekko- ja salibandylaukauksissa, joita nimitetään rannelaukauksiksi. Ranteen ympärysmitasta voidaan päätellä ihmisen kehonrakenne - pieni ranteen ympärysmitta eli ohut ranne antaa viitteitä sirosta ruumiinrakenteesta ja tällaisella ihmisellä myös nilkat ovat tavallisesti vastaavasti ohuet.


title: Naples

text: Naples tarkoittaa seuraavia maantieteellisiä paikkoja:


title: Kuitinmäen koulu

text: Kuitinmäen koulu, lempinimeltään "Kuittari", on uusi yhtenäinen peruskoulu Olarissa, Espoossa. Entinen Kuitinmäen ylä- ja Tähtiniityn alakoulu yhdistyivät 1.8.2017. Pääsääntöisesti yläluokkien (7-9) käytössä olevassa rakennuksessa jatkettiin toimintaa peruskorjauksen jälkeen tammikuussa 2010. Saneerauksen tärkein syy oli talotekniikan uusiminen etenkin ilmanvaihdon kohdalta nykymääräysten mukaiseksi. Nyt automatiikka valvoo sisäilmanlaatua jokaisessa tilassa ja hiilidioksidipitoisuus on tarkastettavissa digitaalisista mittareista. Alaluokkien (1-6) käytössä olevat tilat peruskorjataan ja laajennetaan noin seitsemän vuoden kuluttua. Sen sijaan alaluokkien käyttämä piha-alue on jo peruskorjattu perusteellisesti muuttaen se samalla lähiliikuntapaikaksi. Myös autojen pysäköintialuetta laajennettiin.


title: Kuitinmäen koulu

text: Oppilaita on koulussa noin 700. Koulussa on painotettua musiikin opetusta luokilla 7-9 ja kaksikieliseen opetukseen (suomi-englanti) on mahdollisuus koko peruskoulun ajan niin, ettei alakoulun jälkeen tarvitse hakea enää uudelleen painotukseen. Painotusluokkien lisäksi koulussa on erityisluokkia niin lievästi kehitysvammaisille kuin myös maahanmuuttajille. Koulun erityispiirteenä on runsas ilmaisutaidon tarjoaminen oppilaille valinnaisaineina. Avoin ilmapiiri tarjoaa nuorille myös mahdollisuuden osallistua oppilaskunnan, tekniikkaryhmän sekä tukioppilaiden (Kuitinmäessä "yhtärit") toimintaan.


title: Kuitinmäen koulu

text: Koulu puuttuu tehokkaasti kiusaamiseen KiVa koulu -hankkeen myötä sekä tehostaa nuorten liikkumista Liikkuva koulu -hankkeella.


title: Kuitinmäen koulu

text: Kohde sijaitsee kulkuyhteyksien kannalta hyvällä paikalla, sen lisäksi että Espoo Catering Oy valmistaa samassa oppilaitoksessa usean lähialueen lounaat sekä kouluille että päiväkodeille. Espoon kaupungin tietohallinto rahoitti Apple-malliympäristön rakennettavaksi musiikkiluokkaan vuosien 2013-2014 vaihteella. Entisen rehtorin, Erkki Kukkosen jäätyä eläkkeelle 1.5.2014, otti rehtorin viran entinen apulaisrehtori Terja Isokorpi, joka on koulun kolmas virallinen rehtori.


title: Kuitinmäen koulu

text: Kuitinmäkeen ei saatu muodostettua uutta seitsemäsluokkalaisten musiikkiluokkaa lukuvuosille 2016-2017 ja 2017-2018 vähäisen hakijamäärän johdosta. Yhdeksi syyksi arvellaan lähialueella sijaitsevien alakoulujen evakoita korjaustöiden vuoksi.


title: Magnus Bahne

text: Magnus Bahne (15. maaliskuuta 1979 Kaarina) on uransa lopettanut suomalainen jalkapallomaalivahti. Bahne edusti suurimman osan urastaan FC Inter Turkua, jonka riveissä hän pelasi 14 kauden ajan.


title: Magnus Bahne

text: Bahne teki ensiesiintymisensä Veikkausliigassa 9. toukokuuta 1999 ottelussa FC Jazzia vastaan. Kaudella 2001 Englannin Valioliigan seura Charlton Athletic kutsui hänet viikon testileirille ja kaudella 2005 hän vieraili norjalaisen Fredrikstadin testileirillä, mutta jäi kuitenkin ilman sopimusta. Bahne kävi myös kaudella 2006 norjalaisen IK Startin leirillä, mutta sopimusta ei kuitenkaan syntynyt.


title: Magnus Bahne

text: Kaudeksi 2007 Bahne siirtyi Allsvenskanin Halmstad BK:hon ilmaisella siirrolla. Hän nousi heti joukkueessaan ykkösmaalivahdiksi ja häntä pidettiin myös yhtenä parhaimmista Allsvenskan-maalivahdeista. Loukkaantuminen elokuussa 2007 kuitenkin pilasi Bahnen loppukauden.


title: Magnus Bahne

text: Vuonna 2010 Bahne siirtyi sarjatasoa alemmaksi Superettanissa pelanneen Assyriska FF:n riveihin. Vuonna 2011 Bahne palasi takaisin Suomeen ja FC Interiin, kun hän solmi marraskuussa 2010 seuran kanssa vuoden mittaisen sopimuksen.


title: Magnus Bahne

text: Bahne edusti Suomen jalkapallomaajoukkuetta kahdesti, pelaten otteluissa Thaimaata ja Viroa vastaan vuonna 2000.


title: Magnus Bahne

text: Hänen veljensä on näyttelijä Martin Bahne.


title: Aarnivalkean koulu

text: Aarnivalkean koulu on peruskoulun luokkien 1-6 koulu Tapiolassa, Espoossa. Koulun vs.rehtorina lukuvuonna 2018-2019 toimii Erja Oila ja apulaisrehtorina Mikko Hömmö. Koulusihteerinä toimii Annika Viljanen. Koulu perustettiin vuonna 1957 ja siellä on n.300 oppilasta. Sisäilmaongelmien vuoksi koulun opetus siirtyi 10.8.2017 Pohjois-Tapiolan koulun tiloihin, sekä Pohjois-Tapiolan koulun piha-alueella sijaitsevaan parakkiin.


title: Aarnivalkean koulu

text: Yleisopetus on koulussa kaksisarjainen. Lisäksi koulussa on kolme kuntouttavaa pienluokkaa, joissa opiskelijoiden koulukuntoa parannetaan matkalla sairaalakoulusta omaan lähikouluun.


title: Aarnivalkean koulu

text: Aarnivalkean koulu tarjoaa ranskan ja englannin kielen opetusta jo ensimmäisestä luokasta lähtien. Muita koulussa opetettavia kieliä ovat saksa neljänneltä luokalta ja ruotsi kuudennelta luokalta alkaen.


title: Aarnivalkean koulu

text: Koulu sijaitsee Espoon Tapiolassa, Sepontie 2:ssa.


title: Balaton

text: Balaton () on Unkarin ja koko Keski-Euroopan suurin järvi (pinta-ala 598 km²). Järven suurin pituus on 77 ja leveys 14 kilometriä. Balatonin eteläranta on tasaista ja matalaa, toisin kuin pohjoisranta, joka on vuorista (Bakonyn kukkulamaasto). Veden lämpötila voi nousta kesällä enimmillään 30 asteeseen. Suurin Balatoniin laskeva joki on Zalajoki järven länsipäässä, ja sen lasku-uoma Sión kanava Tonavaan sen itäpäässä. Järvi on Unkarin suosituimpia ja vanhimpia matkailu- ja lomakohteita.


title: Balaton

text: Pohjoisessa järvi rajoittuu Bakonyn vuoriin, joiden rinteet ja vulkaaninen maaperä ovat otolliset hedelmän- ja viininviljelyyn. Balatonin allas on geologisesti varsin nuori, alle miljoona vuotta vanha, sillä se on muodostunut pleistoseenikauden lopulla. Alkuaan altaassa oli viisi pienempää järveä, jotka yhtyivät yhdeksi suureksi järveksi. Parhaiten muinaisjärviä erottava harjanne on nähtävissä Balatonin kapeimmalla kohdalla Tihanynniemen luona. Balatonin pinta on ollut joskus nykyistä korkeammalla. Luontainen lasku-uoma on ollut järven itäpäässä Siójoki, jonka suu kuitenkin aaltojen ja eroosion vaikutuksesta usein tukkiutui. 1976 valmistuneella Sión kanavalla varmistetaan nykyään 80 m³:n juoksutus ja järven pinnan taso. Balatonilla ei ole nykyään yhtäkään luonnonvaraista saarta.


title: Balaton

text: Balatonin länsipäähän laskee Zalajoki. Virtaus järveen on melko vähäistä, ja järvialtaan vesi vaihtuu 2,2 vuodessa. Haihtuminen taas on voimakasta, etenkin lämpiminä kausina. Järven valuma-alue on 5 774 km², mutta suurempi merkitys on järven pintaan tulevalla suoralla sateella.


title: Balaton

text:
Balatonilla on mannerilmasto: lämmin ja aurinkoinen kausi kestää toukokuusta lokakuuhun. Talvella järvi saattaa saada 20 cm:n jääpeitteen. Ilmavirtaukset suuntautuvat yleensä luoteesta kaakkoon, mikä rasittaa järven kaakkoisrantaa.
Ilmavirtaukset synnyttävät järvellä helposti myös kovaa aallokkoa, mikä lisää rannoilla eroosiota. Pinnanvaihtelu johtuu ilmanpaineen ja virtauksesta, joka aiheuttaa myös eroosiota rannoilla. Tihanyinsalmessa virtaus saattaa olla jopa 1,5 m/s.


title: Balaton

text: Balatonin vesi on erilaisille eliöille hyvä kasvuympäristö. Vesi eroaa merkittävästi muiden Keski-Euroopan järvien vedenlaadusta. Vedessä on anioneina runsaasti karbonaatteja, sulfaatteja sekä kationeina magnesiumia, kalsiumia ja natriumia. Runsaan pieneliöstön vuoksi Balatonin vesi on sameaa: näkyvyys on keskimäärin 85 cm. Balaton on kuuluisa omalaatuisesta turkoosista väristään, joka vaihtelee valon ja sääolosuhteiden mukaan.


title: Balaton

text: Järvessä elää yli 1 500 kasvilajia, joista valtaosa (1 400) on leviä. Kasvimaailman näkyvimmät edustajat ovat ruoikot, joita on säilynyt etenkin järven etelärannalla ja länsipäässä, ns. Vähä-Balatonilla. Ruoikot tarjoavat hyvän elinympäristön lukuisille pieneliöille ja hyönteisille sekä harvinaisillekin vesilinnuille. Vedessä ja sen välittömässä läheisyydessä elää yli 1 200 eläinlajia, joista ihmisen toiminnan ja saasteiden seurauksena moni on uhanalainen tai kokonaan hävinnyt.


title: Balaton

text: Järven pohjoisranta on otollista maanviljelykselle, mutta 1900-luvun kuluessa matkailun lisääntyessä maanviljelys on järven rannoilta tyystin kadonnut. Tilalle on rakennettu kylpylöitä, hotelleja, satamia ja rantavalleja. Järven 196 km:n rantaviivasta on säilynyt luonnontilassa vain 70 km.


title: Balaton

text: Järven ympäristö on suosittu matkailukohde, ja sen rannoilla on lukuisia kylpylöitä. Suosituimpia kohteita Balatonin rannalla ovat mm. Siófokin, Balatonalmádin, Balatonfüredin ja Keszthelyn kaupungit sekä Tihanynniemi luostareineen.


title: Agnus Dei

text: Agnus Dei () on läntisen kristinuskon jumalanpalveluksen eli messun eukaristisen riitin osa, ja kyseisen osan aikana laulettava rukous. Perinteisenä messutekstinä se on myös yksi messusävellyksen osa. Lisäksi termillä voidaan viitata Jumalan Karitsa -kuva-aiheeseen.


title: Agnus Dei

text: Teksti viittaa Raamatussa mainittuun Johannes Kastajaan huudahdukseen: "Katsokaa: Jumalan Karitsa, joka ottaa pois maailman synnin!" (Joh. 1:29) Viimeisen osan muoto "anna meille rauha" on usein tulkittu johtuvan siitä, että tämä rukous lauletaan messussa juuri ennen Herran rauha -tervehdystä.


title: Agnus Dei

text: "Agnus Dei" -rukous on osa messun ordinariumia, pysyvää rakennetta. Se ei muutu kirkkovuoden aikana. Sitä käytetään kaikissa latinalaisen riitin katolisissa liturgioissa sekä suurimmassa osassa katolisesta kirkosta reformaatiossa erkaantuneista kirkoista, myös Suomen evankelis-luterilaisessa kirkossa. "Agnus Dei" lauletaan messussa kommuunioriitin aikana. Sitä edeltävät eukaristinen rukous, Herran rukous ja Herran rauha. "Agnus Dei":n yhteydessä voidaan käyttää leivän murtamista (lat. "fractio") ja siihen voi liittyä leivän murtamisen sanat. Sitä seuraa kommuunio, ehtoollisen nauttiminen.


title: Agnus Dei

text: Tridentiinisen messun sielunmessussa tekstissä korvataan kohta "miserere nobis" tekstillä "dona nobis pacem" ja viimeisellä kerralla korvataan "dona nobis pacem" pyynnöllä "dona eis requiem sempiternam" ("Anna heille ikuinen rauha"). Ortodoksisessa kirkossa ei käytetä tätä rukousta, mutta murrettaessa pyhitettyä leipää lausutaan rukous ""Murretaan ja osiin jaetaan Jumalan Karitsa, joka on murrettava, mutta samalla jakaantumaton, aina syötävä, mutta ei koskaan kuluva, vaan siitä osallistuvia pyhittävä.""


title: Agnus Dei

text: Nimitys "karitsa" viittaa juutalaiseen eläinuhrikulttiin, erityisesti pääsiäislampaan uhraamiseen. Uhrikulttiin kuului se, että virheetön eläin uhrattiin vuosittain juutalaisen kansan syntien sovitukseksi. Jeesuksen ristinkuolema tapahtui juutalaisen pääsiäisen aikaan. Kristillisessä ajattelussa Jeesuksen nähdäänkin olevan täydellinen "Jumalan Karitsa", joka synnittömänä uhrina sovittaa kaikkialla ja kaikkina aikoina kaikkien ihmisten synnit. Tämän kertakaikkisen uhrin jälkeen vuosittaista eläinuhria ei enää tarvita.


title: Agnus Dei

text: Rukousta lauletaan messussa eukaristian yhteydessä, koska pyhitettyjen ehtoollisaineiden katsotaan olevan Kristuksen ruumis ja veri. Niiden katsotaan tuovan Kristuksen uhrin läsnä olevaksi. Siten kristityt osallistuvat uhriin ja tulevat osalliseksi sen lahjasta, Jeesuksen toteuttamasta syntien kantamisesta. Rukouksen keskeinen merkitys onkin kiittää ja ylistää Jeesusta syntien anteeksiannosta.


title: Harvey Keitel

text: Harvey Linus Keitel (s. 13. toukokuuta 1939 Brooklyn, New York) on yhdysvaltalainen näyttelijä. Hänen isänsä on syntyisin Puolasta ja äitinsä Romaniasta.


title: Harvey Keitel

text: Keitelin läpimurto tapahtui elokuvassa "Sudenpesä" (1973), jonka ohjasi Martin Scorsese. Harvey Keitel on esiintynyt myös neljässä muussa Scorsesen ohjaamassa elokuvassa. Nämä olivat "Kuka kolkuttaa ovellani" (1967), "Alice ei asu enää täällä" (1974), "Taksikuski" (1976) ja "Kristuksen viimeinen kiusaus" (1988). Keitel on näytellyt yli sadassa elokuvassa.


title: Harvey Keitel

text: Quentin Tarantinon projektit "Reservoir Dogs" ja "Pulp Fiction – tarinoita väkivallasta" auttoivat Keiteliä elvyttämään uransa. Muutamasta mielenkiintoisesta teoksesta huolimatta hän oli suurimmaksi osaksi tuntematon 1980-luvun ajan ja esiintyi erikoisissa eurooppalaistuotannoissa, mutta vain harvoissa laadukkaissa elokuvissa. Keitel palasi takaisin huipulle 1990-luvulla esiintymällä pääosassa muun muassa Abel Ferraran elokuvassa "Paha poliisi". Kyseinen vuosikymmen oli Keitelille muutenkin tuottelias, sillä hän esiintyi monissa arvostetuissa elokuvissa kuten "Thelma & Louise" (1991), "Nunnia ja konnia" (1992), "Piano" (1993), "Nouseva aurinko" (1993), "Clockers" (1995), "Hämärästä aamunkoittoon" (1996), "Cop Land" (1997) sekä elokuvassa "Bugsy" (1991), josta hän sai Oscar-ehdokkuuden parhaasta miessivuosasta.


title: Harvey Keitel

text: 2000-luvulla Harvey Keitel on esiintynyt lähinnä sivuosissa, muun muassa elokuvissa "Little Nicky" (2000), "U-571" (2000), "Punainen lohikäärme" (2002), "National Treasure" (2004), "Be Cool" (2005) ja "Pienin painajainen perheessä" (2010).


title: Harvey Keitel

text: Vuonna 2012 Keitel esiintyi Wes Andersonin ohjaamassa elokuvassa "Moonrise Kingdom", jossa näyttelevät myös Bruce Willis, Edward Norton ja Bill Murray.


title: Butanoli

text: Butanolit ovat yksiarvoisia alkoholeja, joiden hiiliketju on neljän hiiliatomin pituinen. Puhekielessä butanoleiksi kutsutaan myös muita alkoholeja, jotka sisältävät neljä hiiliatomia. Suoraketjuisia haaroittumattomia butanoleja on kaksi isomeeriä, 1-butanoli ja 2-butanoli.


title: Butanoli

text: Muita butanoleiksi kutsuttuja yhdisteitä ovat isobutanoli eli 2-metyyli-1-propanoli ja tert-butanoli tai tertiaaributanoli eli oikeammin 2-metyyli-2-propanoli.


title: Butanoli

text: Näillä isomeereillä on melko erilaiset sulamis- ja kiehumispisteet, mikä johtuu niiden erilaisista rakenteista. Kaikki butanolit liukenevat kohtalaisesti veteen; vähemmän kuin etanoli ja enemmän kuin pidempiketjuiset alkoholit. Butanoli on useimpien alkoholien tapaan myrkyllistä.


title: Butanoli

text: Butanolia käytetään liuottimena sekä ohenteena erilaisiin kemikaali- ja tekstiiliprosesseihin, niin maalitinnerin kuin hydrauliseen nesteeseen ja jarrunesteeseen. Sitä käytetään myös parfyymien pohjana, vaikka sellaisenaan sillä on erittäin alkoholinen aromi. Eri butanoleilla on erilainen haju; tert-butanolin haju on lakkamainen, "n"-butanolin makea, hyvin lievästi butaanihappomainen.


title: Butanoli

text: Butanolia voidaan käyttää polttoaineena bensiinikäyttöisiksi tarkoitetussa ottomoottorissa ilman muutoksia. Butanolin lämpöarvo on suurempi kuin metanolilla ja etanolilla ja on siten lähempänä moottoribensiiniä. Butanolin on raportoitu tuottavan energiaa 36 MJ/kg tai 29 MJ/l.


title: Butanoli

text: Butanolia voidaan tuottaa biomassan käymisellä "Clostridium acetobutylicum"-bakteerin avulla. Bakteerista käytetään myös nimeä "Weizmannin organismi", sillä Chaim Weizmann oli ensimmäinen, joka käytti tätä bakteeria tuottaakseen kordiitin valmistuksessa tarvittua asetonia tärkkelyksestä vuonna 1916. Butanolia syntyy käymisen sivutuotteena kaksinkertainen määrä. Prosessi tuottaa myös hyödynnettävän määrän vetykaasua sekä muita aineita.


title: Butanoli

text: Suurin osa Yhdysvalloissa kulutettavasta butanolista on tuotettu fossiilisista polttoaineista. Viimeaikaisen käymistekniikkojen kehittymisen johdosta butanolia saatetaan ryhtyä tuottamaan ensisijaisesti biomassasta petrokemikaalien sijaan.


title: Butanoli

text: David Ramey Ohiosta ja hänen yhtiönsä Environmental Energy, inc. ovat kehittäneet kaksiosaisen käymisprosessin. Tässä prosessissa biomassasyöte syötetään ensin Clostridium tyrobutyricum-bakteerille, joka muuntaa suuren määrän sitä butyyrihapoksi ja vedyksi. Toisessa prosessissa butyyrihappo syötetään "Clostridium acetobutylicum"-bakteerille, joka muuntaa sen butanoliksi. Ramey on saavuttanut 42 %:n hyötysuhteen butanolituotannossa tällä prosessilla.


title: Butanoli

text: Sopivalla bakteerikäymisprosessilla butanolia voidaan tuottaa myös suoraan selluloosasta.


title: Säästöpankki (yhtiömuoto)

text: Säästöpankki (SP) on yksi yhtiömuodoista Suomessa. Se on säästöpankkilain (28.12.2001/1502) mukaan talletuspankki, jonka erityistarkoituksena on säästämisen edistäminen. Yhtiömuotonsa ja erityistarkoituksensa osalta säästöpankit eroavat muista talletuspankeista, joita ovat liikepankit ja osuuspankit. Suomessa nykyisin toimivista säästöpankki-nimeä käyttävistä pankeista vain osa on yhtiömuodoltaan säästöpankkeja; loput ovat säästöpankkiosakeyhtiöitä.


title: Säästöpankki (yhtiömuoto)

text: Oikeushenkilönä säästöpankki on säätiön kaltainen yhtiömuoto. Säästöpankilla ei ole varsinaisia omistajia. Säästöpankin varat eivät kuulu kellekään. Kellään ei ole säästöpankissa omistajan sananvaltaa, miten säästöpankin omaisuutta tulisi käyttää. Säästöpankissa voi kuitenkin olla kantarahasto-osuuksia, joiden omistajat ovat säästöpankin asiakasomistajia tai omistaja-asiakkaita.


title: Säästöpankki (yhtiömuoto)

text: Säästöpankissa ylin valta kuuluu tallettajia edustavalle isännistölle. Käytännössä kuitenkin isäntien valinnassa on tallettajien osuus rajattu melko pieneksi; isäntien valitseman hallituksen juridinen asema sen sijaan on perinteisesti ollut varsin vahva. Säästöpankille oli varsinkin aiemmin tyypillistä yleishyödyllisyys, sillä voitonjako ei ollut sallittua. Se tuli kuitenkin mahdolliseksi kantarahastosijoitusten haltijoille vuonna 1991.


title: Säästöpankki (yhtiömuoto)

text: Säästöpankit määriteltiin 1931 säästöpankkilaissa yleishyödyllisiksi laitoksiksi, joiden tarjoitus oli edistää säästäväisyyttä. Vuoden 1970 säästöpankkilaissa tarkoitukseksi mainittiin edelleen säästäväisyyden edistäminen. Säästöpankki syntyi lain mukaan, kun "peruspääoma" luovutettiin säästöpankin perustamiseen, jonka jälkeen pääoma oli säästöpankin omaisuutta.


title: Säästöpankki (yhtiömuoto)

text: Kaupparekisterissä oli vuoden 2016 lopussa 22 säästöpankkia.


title: Säästöpankki (yhtiömuoto)

text: Säästöpankki voidaan haluttaessa muuttaa säästöpankkiosakeyhtiöksi. Tällöin säästöpankin liiketoiminta siirretään perustettavalle säästöpankkiosakeyhtiölle.


title: Kai Antturi

text: Kai Antturi (22. maaliskuuta 1926 Hyvinkää – 26. elokuuta 2009 Helsinki) oli suomalainen helluntaiherätykseen lukeutuva saarnaaja ja toimittaja. Kai Antturi toimi Helsingin Saalem-seurakunnan saarnaajana vuodesta 1951 alkaen ja seurakunnan johtajana vuosina 1971–1989. Hän oli perustamassa kristilliseen lähetystyöhön keskittyvää radioasemaa IBRA-radiota ja Suomen ensimmäistä kristillistä kirjakauppaa. Työuransa aikana hän toimi useissa toimituksellisissa tehtävissä, muiden muassa Hyvä Sanoma- ja Vastaus -lehtien päätoimittajana.


title: Kai Antturi

text: Hänen saarnojaan on julkaistu teoksessa "Kai Antturi - Sanan mies" (Aikamedia 2003). "Kai Antturi - rakentaja" (Aikamedia 2008) on Markku Vuorisen kirjoittama elämäkertateos.


title: Kai Antturi

text: Kai Antturi syntyi Hyvinkäällä, missä hänen isänsä, rakennusmestari Einar Granberg hoiti rautatieaseman vieressä sijainnutta, sisariensa omistamaa matkustajakotia. Perhe muutti Helsinkiin, ensin Konstantininkadulle (nyk. Meritullinkatu) ja sitten Vänrikki Stoolin kadulle, vuonna 1928. Perheeseen kuuluivat Kain lisäksi sisarukset Anna-Liisa (s. 1925), Kirsti (s. 1928), Seppo (s. 1932) ja Marjatta (s. 1935) sekä äiti Lempi Bertta Katariina o.s. Elomaa. Vuonna 1935 Einar Granberg päätti muuttaa sukunimensä Antturiksi. Antturin tila oli Einar Granbergin äidin, Charlotta Löfgrenin kotitila Nurmijärvellä. Perheen äiti, Lempi Antturi koki hengellisen uudistumisen englantilaisen Smith Wigglesworthin kokouksissa 1930-luvun alussa ja liittyi Helsingin Saalem-seurakuntaan. Äidin ratkaisulla oli merkittävä vaikutus koko perheeseen ja lapsien elämänuraan.


title: Kai Antturi

text: Koulunsa Kai Antturi kävi Helsingin normaalilyseossa. Jatkosodan aikana perhe muutti Turkuun, missä Einar Antturi toimi laivastoasemalla rakennusmestarina. Kai Antturi kirjoitti ylioppilaaksi Turun klassillisesta lyseosta 1945, opiskeli sen jälkeen piirustusta ja työskenteli lyhyen aikaa arkkitehtitoimistossa. Muutettuaan takaisin Helsinkiin hän opiskeli yhteiskunnallisessa korkeakoulussa 1948−51.


title: Kai Antturi

text: Muut urasuunnitelmat saivat kuitenkin jäädä, kun Helsingin Saalem-seurakunnan johtaja Eino I. Manninen kutsui Antturin apulaisekseen vuonna 1951. Kai Antturi toimi avustavana saarnaajana vuoteen 1971 asti jatkaen sitten seurakunnan johtajana aina eläkkeelle jäämiseensä saakka vuonna 1989. Antturin aikana Helsingin Saalem-seurakunta rakennutti uuden rukoushuoneen, Saalem-temppelin, Näkinkuja 3:een Hakaniemeen. Rakennus valmistui 1977.


title: Kai Antturi

text: Kai Antturi avioitui vuonna 1958 Sisko Johanna Ikosen (s. 1935) kanssa. Heille syntyi kuusi lasta ja 18 lastenlasta. Lapsista toiseksi vanhin, Arto Kai Antturi (s. 1961), on luterilainen pappi ja Helsingin Pitäjänmäen seurakunnan kirkkoherra.


title: Kai Antturi

text: Kai Antturi vaikutti vuosikymmenien ajan useiden helluntaiherätyksen yhdistyksien hallituksissa sekä kirkkojen välisissä toimikunnissa. Erityisen lähellä hänen sydäntään oli kristillinen media. Hän oli 1960-luvulla perustamassa Kristillinen kirjallisuuden seuraa ja Helsingin Kristillistä kirjakauppaa. Hän toimi maailmanlaajuista medialähetystoimintaa harjoittavan Hyvän Sanoman Radio ry:n (nyk. Avainmedia Lähetysjärjestö ry) hallituksen puheenjohtajana yli kahdenkymmenen vuoden ajan vuoteen 1999 saakka.


title: Kai Antturi

text: Antturi toimi kristillisen kustannusliikkeen Ristin Voitto ry:n (sittemmin Aikamedia Oy) hallituksen puheenjohtajana 1988−92 ja Hyvä Sanoma -lehden päätoimittajana 1989−92.


title: Kai Antturi

text: Kai Antturi oli mukana maailmanlaajuisen helluntaiherätyksen toiminnassa kuuluen Helluntaiherätyksen maailmankonferenssin johtokuntaan 1982−98 ja Pentecostal European Fellowshipin päätoimikuntaan 1970−96.


title: Kai Antturi

text: Sananjulistajana ja seminaaripuhujana Kai Antturi vieraili laajalti eri puolilla Suomea sekä kaikkiaan 34:ssa maassa. Hän oli ahkera kirjoittaja kristillisiin lehtiin ja häneltä ilmestyi useita kirjoja. Yhtenä maamme kristillisen elämän keskeisenä vaikuttajana ja sananjulistajana hän oli tunnettu ja pidetty laajalti oman hengellisen liikkeensä ulkopuolellakin eri kirkkojen piirissä.


title: Kovalenttinen säde

text:
Kemiassa voidaan arvioida kahden atomin A ja B välinen sidospituus "R" näiden atomien kovalenttisten säteiden summana,
"R"(AB) = "r"(A) + "r"(B).
Linus Pauling määritteli säteen "r"(A) puolittamalla
sopivan A-A kovalenttisen sidoksen pituuden. Sidospituuksien ja kovalenttisten säteiden tyypillisiä yksiköitä ovat pikometri (pm) tai Ångström (Å). 1 Å = 100 pm, 1 pm = 10 m.
Yleisemmin voidaan sovittaa sarja tiettyjen alkuaineiden kovalenttisia säteitä joukkoon mitattuja tai kvanttikemiallisesti laskettuja sidospituuksia antamatta erityisasemaa homonukleaarisille A-A sidoksille tai tietyille alkuaineille, kuten hiilelle. Lisäksi sovitus voidaan tehdä erikseen yksin-, kaksin-
tai kolminkertaisille sidoksille. Näin on saatu taulukossa olevat säteet "r", "r" ja "r".


title: Kovalenttinen säde

text:
Vahvoja moninkertaisia sidoksia muodostaville alkuaineille kuten hiilelle on voimassa laki "r" > "r" > "r". Eräille vain heikkoja moninkertaissidoksia muodostaville alkuaineille voi esiintyä poikkeamia tästä, jos sidospituuden "R" moninkertaislyhenemä on pienempi kuin käytettyjen ligandien (kuten C) vastaava lyhenemä. Mainitut säteet "r"(A) riippuvat
oletetusta atomin A naapurien lukumäärästä eli koordinaatioluvusta, "CN", erityisesti (d ja f) siirtymämetalleille.


title: Kovalenttinen säde

text: Tetraedriset kovalenttiset säteet on tarkoitettu kiteille, joissa sidoksen A-B kummallakin atomilla on neljä naapuria tetraedrisissa sidoskulmissa. Esimerkkejä kiteistä ovat timantti, binääriset yhdisteet kuten ZnS tai GaAs, kolmen alkuaineen yhdisteet kuten kalkopyriittirakenne CuInS jne. Vuonna 2012 julkaistun sovituksen neliöllinen keskipoikkeama on vain 0.67 pm 30 alkuaineelle 48 yhdisteessä.


title: Pointer

text: Porin Ylioppilasyhdistys Pointer ry on Porin yliopistokeskuksen opiskelijoiden opiskelijayhdistys. Yhdistyksen jäseniä ovat kaikki Porin yliopistokeskuksen opiskelijat, jotka ovat maksaneet ylioppilaskuntamaksunsa ja täyttäneet Pointer ry:n jäsenlomakkeen. Yhdistys on perustettu vuonna 1988, kun korkeakouluopetus vakiintui Porissa. Yhdistys on rekisteröity 23.10.1990.


title: Pointer

text: Yhdistys huolehtii Porin yliopistokeskuksessa muun muassa uusien opiskelijoiden tutortoiminnasta, opiskelijoiden kopiointipalveluista ja liikuntapalveluista. Yhdistyksellä on kaksi työntekijää, jotka ovat opiskelijasihteeri ja toimistoapulainen. Vuonna 2016 puheenjohtajana toimii Turun yliopiston kulttuurituotannon ja maisemantutkimuksen koulutusohjelmassa opiskeleva Sonja Lautamatti.


title: Pointer

text: Pointer ry toimii Porin yliopistokeskuksessa opiskelijoiden edunvalvojana. Yhdistys ylläpitää kontakteja Porin kaupunkiin, emoylioppilaskuntiin, ainejärjestöihin, muihin opiskelijajärjestöihin sekä alueen yrityksiin. Pointer ry myös julkaisee Porin ylioppilaslehti Pointtia. Yhdistyksen hallitus kirjoittaa tekstejä omaan blogiinsa.


title: Anders Wejryd

text: Anders Wejryd (s. 8. elokuuta 1948 Falköping, Ruotsi) oli Uppsalan arkkipiispa kesäkuuhun 2014.


title: Anders Wejryd

text: Wejryd on suorittanut lukion Yhdysvalloissa Spartassa Michiganin osavaltiossa. Hän valmistui teologian kandidaatiksi ja sai papinoikeudet 1972 ja oli pappina Munktorpissa ja Arbogassa. Hän valmistui teologian tohtoriksi 1987. Wejryd valittiin 1995 Växjön piispaksi ja 30. maaliskuuta 2006 hänet valittiin Ruotsin 69. arkkipiispaksi. Ensimmäisessä arkkipiispanvaalissa vuoden 2000 valtion ja kirkon eron jälkeen Wejryd sai 44 % äänistä. Viimeisen kierroksen äänestyksessä Wejryd sai 176 ääntä, kun Ragnar Persenius sai 127 ääntä. Wejryd asetettiin virkaansa 2. syyskuuta Uppsalan tuomiokirkossa.


title: Anders Wejryd

text: Wejrydin aikana Ruotsin kirkko hyväksyi samaa sukupuolta olevien parien kirkollisen siunauksen.


title: Anders Wejryd

text: Hän vihki kesällä 2010 kruununprinsessa Victorian ja Daniel Westlingin.


title: Jan Tomasz Gross

text: Jan Thomas Gross (s. 1. elokuuta 1947 Varsova, Puola) on Yhdysvalloissa toimiva historian tutkija, jonka erityisenä kiinnostuksen kohteena on Venäjän ja Itä-Euroopan politiikka. Gross varttui Puolassa, mutta muutti Yhdysvaltoihin vuonna 1969. Gross sai Ph.D.-tutkintonsa Yalesta 1975 ja nykyisin hän toimii politiikan professorina New Yorkin yliopistossa.


title: Jan Tomasz Gross

text: Gross nousi suuren yleisön tietoisuuteen etenkin Puolassa vuonna 2000 julkaistuaan kirjan puolalaisen Jedwabnen kaupungin vuoden 1941 tapahtumista. Jedwabnen juutalaisten joukkosurmaa pidetään yhtenä raaimmista, ja se on pysynyt tabuna puolalaisessa julkisessa keskustelussa. Grossin kirjan myötä Puolan suurimmat sanomalehdet Gazeta Wyborcza ja Rzeczpospolita ovat olleet tärkeitä julkisen debatin foorumeita. Puolalainen Kansallisen Muistin Instituutti (IPN) teetti tutkimuksen Jedwabnen pogromista ja totesi samankaltaisia kyliä olleen parisenkymmentä.


title: Lauri Mononen

text: Lauri Ilmari Mononen (22. maaliskuuta 1950 Joensuu – 5. elokuuta 2018 Joensuu) oli suomalainen jääkiekkohyökkääjä. Hän oli ensimmäisiä suomalaisia jääkiekkoammattilaisia Pohjois-Amerikassa.


title: Lauri Mononen

text: Mononen oli Joensuun Kiekko-Poikien kasvatti. Pääsarjassa hän pelasi kuitenkin ensimmäisen kerran Lahden Reippaan paidassa 1967. Kahden Lahden kauden jälkeen Mononen siirtyi monien muiden tavoin Aimo Mäkisen rakentamaan Jokereihin. Hän viettikin Helsingissä neljä vuotta, joista yksi kului Karhu-Kissoissa. Ennen Amerikkaan siirtymistään Mononen pelasi vielä kauden 1974–1975 TPS:ssa. Tämän jälkeen alkoi hänen ulkomaankiertueensa, joka keskeytyi vain yhtenä HIFK:n kautena 1977–1978. Pääsarjauransa Mononen lopetti Kiekkoreippaassa 1983. Yhden Suomen mestaruuden voittanut Mononen teki SM-sarjassa ja -liigassa 248 ottelussa 157 maalia ja antoi 95 maalisyöttöä.


title: Lauri Mononen

text: Pohjois-Amerikassa Mononen pelasi kaksi kautta: 1975–1977 WHA-liigan Phoenix Roadrunners -joukkueessa. Toisella kaudellaan Mononen pelasi yhdessä Seppo Revon ja Juhani Tammisen kanssa. Ketjua kutsuttiin nimellä ”Lappline”. Phoenixin suomalaisnelikon täydensi puolustaja Pekka Rautakallio. Mononen pelasi WHA:ssa yhteensä 142 runkosarjaottelua pistein 36+50. Mononen kävi pelaamassa myös Sveitsin sarjassa, kun hän edusti kolme vuotta SC Berniä, jossa voitti myös maan mestaruuden.


title: Lauri Mononen

text: Mononen pelasi maajoukkueessa 145 A-maaottelua tehden pisteet 51+37. MM-kisoissa hän edusti Suomea kuudesti ja olympialaisissa kerran. Vuoden 1972 MM-kilpailuissa Mononen teki pisteet 9+6, joka pysyi Suomen MM-kisaennätyksenä, kunnes Saku Koivu teki 4 maalia ja antoi 12 maalisyöttöä vuonna 1999.


title: Lauri Mononen

text: Myös Lauri Monosen veli Erkki on maajoukkuetason jääkiekkoilija.


title: Lauri Mononen

text: Kiekkouransa jälkeen Lauri Mononen toimi ravintola-alan yrittäjänä Joensuun Karsikossa.


title: Baškortostanin vaakuna

text: Baškortostanin tunnus on yksi Venäjälle kuuluvan Baškortostanin tasavallan virallisista valtiollisista tunnuksista. Se otettiin käyttöön 13. lokakuuta 1993, jolloin Baškortostanin parlamentti hyväksyi lain tasavallan vaakunasta. Samana päivän hyväksyttiin laki myös Baškortostanin kansallislaulusta. Tunnuksen on suunnitellut "Fazletdin Islakhov".


title: Baškortostanin vaakuna

text: Baškortostanin tasavallan tunnus esittää Salawat Julajev -monumenttia, jonka taustalla on nouseva aurinko, jonka säteet ulottuvat vaakunan reunoja kiertävään kansalliseen ornamenttikuvioon.


title: Baškortostanin vaakuna

text:
Tunnuksen alaosassa on kurain kukka ja kaistale, jossa on samat värit kuin Baškortostanin lipussa ja jonka valkoisessa kentässä on sana "Baškortostan".
Salavat Julajev -monumentti ja ornamentti ovat kultaiset. Valkoisella pohjalla oleva kurain kukka on vihreä ja nouseva aurinko on väriltään vaaleankultainen. Auringon säteet puolestaan ovat keltaiset. Tunnuksen taustaväri on valkoinen. Tunnuksen ulkoreuna on tummankultainen.


title: Baškortostanin vaakuna

text: Baškortostanin tasavallan valtiovaakunan suunnittelu kesti yli puolitoista vuotta. Vanhat periaatteet olivat hallitsevia useiden suunnittelijoiden töissä, jotka käsittivät lähes poikkeuksetta piirteitä neuvostovallan aikaisen vaakunan rukiintähkäseppeleestä tai sirpistä ja vasarasta. Eräs omaperäinen yritys oli sisällyttää vaakunaan öljyrengas, joka osoittautui kuitenkin huonoksi ratkaisuksi, sillä sen katsottiin viittaavaan tasavallan ympäristöongelmiin.


title: Baškortostanin vaakuna

text: Vaakunakilpailuun osallistui yhteensä 40 ehdotusta, joista kaksi nousi selvästi muita parempaan asemaan. Näitä kahta harkittiin vakavasti tasavallan vaakunaksi.


title: Baškortostanin vaakuna

text: Ensimmäisessä ehdotuksessa päähahmona oli siivekäs hevonen, jonka taustalla oli Baškortostanin lippu. Hevonen ja lippu oli ympäröity kullanvärisellä kansallisella ornamentilla, jonka sisäpuolella luki "Baškortostan". Ihmisen pitkäaikainen kumppani, hevonen, kuvasi kansakunnan toiveikasta tulevaisuutta, voimaa, kestävyyttä, itsekunnioitusta ja lojaalisuutta. Hevonen on myös hahmo monien kansojen eepoksissa niin myös baškiirien. Ornamentin kultainen väri kuvasi henkiin heräämistä ja hyvinvointia.


title: Baškortostanin vaakuna

text: Toisessa vaakunaehdotuksessa vaakunakilpi oli jaettu kahteen puolikkaaseen. Ylempi puoli sisälsi valkoisella taustalla olevan Uralvuorten takaa nousevan auringon, jonka säteet suuntautuivat kaikkiin suuntiin. Alapuolessa sisälsi siniset Uralvuoret, jonka päällä oli valkoisen juoksevan suden siluetti. Kaikkea tätä ympäröi vihreä kansallinen ornamenttikuvio. Vaakunan alaosassa oli myös teksti "Baškortostan". Suden hahmo on laajasti esillä euraasialaisten ja pohjoisamerikkalaisten kansojen mytologioissa. Eräät turkkilaiset tarut mainitsevat suden ihmisten esi-isäksi. Myös yksi oletus "baškiiri"-sanan alkuperästä on yhdistetty käsitykseen "suden päästä". On myös mielipiteitä, joiden mukaan kaani Baškort loi perustan Etelä-Uralin valtiollisella itsenäisyydelle 600- ja 700-luvuilla. Tämä turkinsukuinen hallitsija heikkeni myöhemmin sodassa Bysanttia vastaan.


title: Baškortostanin vaakuna

text: Keskusteltuaan molemmista ehdotuksista tasavallan korkeimman neuvoston jäsenet hylkäsivät ne molemmat. Tämän jälkeen, 13. lokakuuta 1993 parlamentti hyväksyi Kitap-kustantamossa työskentelevän Fazletdin Islakhovin suunnitteleman vaakunan.


title: Gazeta Wyborcza

text: Gazeta Wyborcza on Puolan merkittävin ja toiseksi suurin päivittäin ilmestyvä sanomalehti. Se sisältää täyden valikoiman poliittisia, kansainvälisiä ja yleisiä uutisia. Kuten melkein kaikki sanomalehdet Puolassa, lehti on tabloid-formaatissa.


title: Gazeta Wyborcza

text: Gazeta Wyborcza aloitti 8. toukokuuta 1989 tunnuslauseenaan "Nie ma wolności bez Solidarności" (Ei ole vapautta ilman Solidaarisuutta). Sen perustaminen oli yksi Puolan ns. pyöreän pöydän sopimuksen tuloksista kommunistisen Puolan hallituksen ja Solidaarisuus-liikkeen välillä. Lehti toimi Solidaarisuuden äänitorvena valmistauduttaessa puolittain vapaisiin vaaleihin, jotka pidettiin 4. kesäkuuta 1989. Tästä johtuu myös lehden nimi (suom. "Vaalilehti"). Gazeta Wyborcza oli ensimmäinen virallinen sanomalehti, joka julkaistiin kommunistisen järjestelmän kontrollin ulkopuolella kommunistien noustua valtaan toisen maailmansodan seurauksena. Lehden toimittajien mukaan sen ensipainos oli pieni (150 000) ja suhteellisen kallis, koska valtio rajoitti paperitoimituksia. Puolitoista vuotta myöhemmin päivittäinen levikki saavutti 500 000. Syyskuussa 1990, kun kommunismin hajoamisen jälkeen myös Solidaarisuus hajaantui, Lech Wałęsa kumosi lehden oikeuden käyttää Solidaarisuuden logoa. Sen jälkeen lehti on ollut sitoutumaton.


title: Gazeta Wyborcza

text: Gazeta Wyborcza on nykyään moniosainen suuri päivälehti.


title: Gazeta Wyborcza

text: Lehden päätoimittaja on ollut sen perustamisesta alkaen entinen toisinajattelija Adam Michnik.


title: Rzeczpospolita

text:
Rzeczpospolita () on puolan kielen "tasavaltaa" tai "liittovaltiota" tarkoittava sana, käännöslaina latinan ilmauksesta "res publica" ('julkiset asiat' eli 'tasavalta'). Sanaa on käytetty puolassa jo ainakin 1500-luvulta lähtien, ja se on alun perin merkinnyt mitä tahansa demokraattista valtiota. Kruununkansleri Jan Zamoyskin kuuluisa sitaatti vuodelta 1600 koulutuksen merkityksestä on esimerkki tästä käytöstä:
"Takie będą Rzeczypospolite, jakie ich młodzieży chowanie."
Nykyään sanaa käytetään kuitenkin ainoastaan viittauksena Puolan valtioon. Kaikista muista tasavalloista käytetään modernissa puolassa sanaa "republika".


title: Rzeczpospolita

text: Nykyisen Puolan valtion virallinen nimi on "Rzeczpospolita Polska", joka yleensä käännetään "Puolan tasavallaksi". Tämä käännös voi 1500–1700-luvun Puolasta puhuttaessa olla kuitenkin harhaanjohtava, sillä tuohon aikaan "rzeczpospolita" oli monarkia. Tuosta ajanjaksosta mm. englannissa käytetään sanan "republic" sijaan sanaa "commonwealth", kuten nimessä "Polish-Lithuanian Commonwealth".


title: Rzeczpospolita

text: Sanaa "rzeczpospolita" käytetään myös kolmesta Puolan historian aikakaudesta:


title: Rzeczpospolita

text: Vuodesta 2005 maata hallinneen laki ja oikeus -puolueen ("Prawo i Sprawiedliwość") johtajat ovat keksineet termin "neljäs rzeczpospolita" – uusi Puola kolmannen, korruptoituneeksi väitetyn tasavallan tilalle.


title: Rzeczpospolita

text: Puolan hallinnassa aikoinaan olleet kansat ovat lainanneet termin omiin kieliinsä: liettuan "Žečpospolita", valkovenäjän "Рэч Паспалітая" ("Retš Paspalitaja") ja ukrainan "Річ Посполита" ("Ritš Pospolita") viittaavat kuitenkin vain Puolan jakoja edeltävään valtioon.


title: Baškortostanin lippu

text: Baškirian lippu on yksi Venäjälle kuuluvan Baškortostanin tasavallan virallisista valtiollisista tunnuksista. Se otettiin tunnuksista ensimmäisenä käyttöön. Baškortostanin parlamentti hyväksyi lain tasavallan lipusta 25. helmikuuta 1992. Tämän historiallisen tapahtuman kunniaksi juhlitaan 25. helmikuuta Baškortostanissa "Baškortostanin tasavallan valtiolipun päivänä".


title: Varvas

text: Varvas ("digitus pedis") on jalkaterän kärjessä sijaitseva puikkomainen uloke, jota päällystää iho. Isovarvas koostuu kahdesta nivelestä, kun taas muut neljä varvasta kolmesta nivelestä. Yleensä varpaita on viisi jalkaa kohden. Jokaisessa varpaassa on yksi kynsi.


title: Varvas

text: Polydaktylia on tila, jossa ihmisellä on ylimääräisiä varpaita tai sormia. Syndaktyliassa varpaat tai sormet ovat kasvaneet yhteen.


title: Varvas

text: Varpaista isovarvas on kävelemiseen tärkein, kun taas muut varpaat tukevat kävelyasentoa.


title: Varvas

text: Pikkuvarvas on ihmisen jalan pienin varvas. Se on vasemmassa jalassa vasemmalla oleva varvas ja vastaavasti oikeassa jalassa oikealla. Nykyihmisen pikkuvarvasta on sanottu tarpeettomaksi ja että se on jäänne menneisyydestä, ja että se kenties tulee katoamaan.


title: Luettelo kuuluisista diplomaateista

text: Tämä on luettelo kuuluisista diplomaateista


title: Småland

text: Småland (myös Smoolanti ) on yksi Ruotsin maakunnista. Se sijaitsee Etelä-Ruotsissa Götanmaan pääalueella. Smålandin pinta-ala on 29 322,3 km². Vuoden 2011 lopussa maakunnassa oli 722 704 asukasta, joten väentiheys oli 24,6 asukasta neliökilometriä kohti.


title: Småland

text: Luonnonmaantieteellisesti ilmaistu Småland sijaitsee Öölannin saaren länsipuolella Itämeren rannikolla. Sen naapurimaakuntia ovat Blekinge, Skåne, Halland, Länsi-Götanmaa sekä Itä-Götanmaa.


title: Småland

text: Smålandin aluetta asutettiin jo kivikaudella, kun etelästä alkoi muuttaa asukkaita seudulle. Kalmarin kaupunki oli yksi Ruotsin merkittävimpiä keskiajan kaupunkeja. 1800-luvulla Smålandissa vallitsi köyhyys, ja alueelta muutti merkittäviä määriä ihmisiä Pohjois-Amerikkaan siirtolaisiksi. Suurin osa siirtolaisista päätyi Minnesotaan.


title: Småland

text: Vuodesta 1772 lähtien Ruotsin prinsseille ja prinsessoille on annettu jonkin maakunnan herttuan tai herttuattaren arvonimi. Smålandin herttuoita ovat olleet Prinssi Kaarle Gustaf vuosina 1782–1783 sekä Prinssi Lennart syntymisvuodestaan 1909 vuoteen 1932 asti, jolloin hän luopui oikeudestaan Ruotsin kruunuun.


title: Småland

text: Smålandin maasto on metsäistä, ja siellä on runsaasti järviä sekä soita. Metsät ovat hemiboreaalisia sekametsiä, joissa jalot lehtipuut ja kuuset kasvavat rinnatusten. Rannikko koostuu saaristoista ja poukamista pohjoisessa, etelässä taas viljelymaasta. Yhteensä viljelymaa peittää Smålandista 14 %, metsät 50 % ja niityt 7 %.


title: Småland

text: Suurimmat kaupungit ovat Jönköping luoteessa, Växjö etelässä ja Kalmar itärannikolla, lähellä Öölannin saarta. Muita kaupunkeja ovat muun muassa Gränna, Oskarshamn, Eksjö, Vimmerby, Västervik ja Ljungby.


title: Småland

text: Maakunnan korkein kohta on Smålandin ylängöllä sijaitseva Tomtabacken, joka kohoaa 377 metrin korkeuteen. Suurin järvi puolestaan on Bolmen, joka peittää 184 km² kokoisen alueen ja jonka suurin syvyys on 37 metriä.


title: Småland

text: Smålandin maakunta muodostuu useista "pienistä maista" (), joita keskiajalla olivat:Näistä Kindan katsotaan 1500-luvulta ja 1600-luvun lääniuudistuksesta lähtien kuuluneen Itä-Götanmaan maakuntaan.


title: Småland

text:
Smålandissa oli vuoden 2011 lopussa yhteensä 722 704 asukasta, jotka jakaantuivat eri lääneihin seuraavasti:
Näistä vain Kronobergin lääni kuuluu kokonaan Smålandin maakuntaan. Kaikki muut läänit kuuluvat maakuntaan vain osittain.


title: Småland

text: Smålandin maakuntaan kuuluu kuntia useista eri lääneistä.


title: Småland

text:
Kaikki läänin kunnat kuuluvat Smålandin maakuntaan.
Seuraavat kunnat Kalmarin läänistä kuuluvat Smålandin maakuntaan:
Borgholmin kunta ja Mörbylångan kunta kuuluvat myös Kalmarin lääniin, mutta sijaitsevat Öölannin saarella, joka muodostaa oman Öölannin maakunnan.


title: Småland

text:
Seuraavat kunnat Jönköpingin läänistä kuuluvat Smålandin maakuntaan:
Håbon kunta ja Mullsjön kunta kuuluvat myös Jönköpingin lääniin, mutta ovat osa Länsi-Götanmaan maakuntaa.


title: Njandžan kieli

text: Njandža on bantukieliin kuuluva kieli. Se on Malawissa virallisen kielen englannin ohella yleisesti puhuttu kieli.


title: Njandžan kieli

text: Njandžaa puhutaan laajalti Afrikan eteläisissä keskiosissa. Malawin lisäksi sitä puhutaan Mosambikissa, etenkin Teten ja Niassan maakunnissa, Sambian itäisessä maakunnassa sekä pääkaupungissa Lusakassa ja Zimbabwen pohjoisosissa. Se on Sambian toiseksi puhutuin kieli bemban jälkeen. Noin viidennes väestöstä puhuu sitä äidinkielenä ja noin neljännes opittuna kielenä. Zimbabwessa se on joidenkin arvioiden mukaan maan toiseksi tai kolmanneksi puhutuin paikallinen kieli šonan ja pohjoisndebelen jälkeen.


title: Njandžan kieli

text: Njandžan juuret ovat Maravi-valtakunnassa, joka hallitsi nykyistä Malawia ja osia Mosambikista ja Sambiasta 1400-luvulta 1700-luvulle. Kieli säilyi kuitenkin hallitsevana valtakunnan hajoamisesta huolimatta, ja kristityt lähetyssaarnaajat omaksuivat njandžan siirtomaa-ajan alussa. Ensimmäinen kielioppi kirjoitettiin vuonna 1880. Raamattu saatiin käännettyä osittaisesti kielelle 1800-luvun loppuun mennessä. Johannes Rebmann laati 1850-luvulla njandžan sanakirjan, joka julkaistiin vuonna 1877.


title: Harri Linnonmaa

text: Harri Lauri Linnonmaa (s. 30. heinäkuuta 1946 Helsinki) on suomalainen entinen jääkiekkohyökkääjä.


title: Harri Linnonmaa

text: Linnonmaa pelasi SM-sarja- ja -liiga-uransa helsinkiläisjoukkueissa. Hän aloitti Töölön Vesassa. Kaudet 1964–1967 hän kiekkoili HJK:ssa. Seuraavat 14 vuotta Linnonmaa edusti HIFK:ta lukuun ottamatta kautta 1977–1978, jolloin hän pelasi ykkösdivisioonassa HJK:ssa. Linnonmaa voitti urallaan neljä Suomen mestaruutta ja yhteensä kahdeksan mitalia. Hän teki pelaamissaan 400 runkosarjaottelussa pisteet 203+73. Pudotuspeleissä Linnonmaa pelasi 30 ottelua tehoin 5+3. Hän pelasi uransa viimeiset kaudet Espanjassa FC Barcelonassa.


title: Harri Linnonmaa

text: Suomea Linnonmaa edusti viisissä MM-kisoissa ja yksissä olympialaisissa. A-maaotteluita hänelle kertyi 109, joissa tuli tehot 23+10.


title: Harri Linnonmaa

text: Harri Linnonmaan poika Petteri pelaa Mestiksessä jääkiekkoa ja tytär Pia valmentaa Ranskassa muodostelmaluistelujoukkuetta. Lisäksi Harrin setä Olavi edusti Suomea pyöräilyssä Helsingin olympialaisissa.


title: Kristuksen kirkastumisen kirkko

text: Kristuksen kirkastumisen kirkko tai Vapahtajan (kirkastumisen) kirkko voi viitata muun muassa seuraaviin Kristuksen kirkastumiselle omistettuihin kirkkoihin:


title: Valamo (täsmennyssivu)

text: Valamo voi tarkoittaa seuraavia asioita:


title: Ryan Dunn

text: Ryan Matthew Dunn (11. kesäkuuta 1977 Medina, Ohio – 20. kesäkuuta 2011 West Goshen, Pennsylvania) oli yhdysvaltalainen näyttelijä ja yksi "Jackass"- ja "Viva La Bam" -sarjojen päähenkilöistä. Hänellä oli MTV-kanavalla myös oma ohjelma, "Homewrecker". Dunn esiintyi myös muutamissa elokuvissa, kuten "CKY" ja "".